הבשורה על-פי מרקוס 11 HHH - Marko 11 ASCB\n1Yesu ne nʼasuafoɔ no rebɛn Yerusalem, na wɔduruu Betfage ne Betania a ɛwɔ Ngo Bepɔ no ho no, Yesu somaa nʼasuafoɔ no mu baanu, dii wɔn anim ɛkan. 2Yesu ka kyerɛɛ wɔn sɛ, “Monkɔ akuraa a ɛwɔ hɔ no ase. Sɛ moduru hɔ a, mobɛhunu sɛ wɔasa afunumu ba bi a wɔntenaa ne so da ahoma. Monsane no, na momfa no mmrɛ me. 3Na sɛ obi bisa mo sɛ ɛdeɛn na moreyɛ a, monka no tiawa sɛ, ‘Ne ho hia Awurade, na ɔbɛsane de no aba seesei ara.’ ”\n4Asuafoɔ baanu no siim. Wɔkɔhunuu sɛ aboa no sa efie bi aboboano. Enti, wɔsanee no. 5Wɔgu so resane no no, nnipa bi a wɔgyina nkyɛn bisaa wɔn sɛ, “Adɛn enti na moresane afunumu ba no?” 6Wɔkaa asɛm a Yesu ka kyerɛɛ wɔn no kyerɛɛ nnipa no ma wɔtee wɔn aseɛ. 7Wɔde afunumu ba no brɛɛ Yesu, maa asuafoɔ no de wɔn ntoma guu aboa no so, maa Yesu tenaa ne so. 8Nnipakuo a wɔwɔ hɔ no bi de wɔn ntoma sesɛɛ ɛkwan a ɔde aboa no nam so no so. Ebinom nso pempan nnua mman de sesɛɛ ɛkwan no mu saa ara. 9Na Yesu di nnipakuo no mfimfini a wɔn nyinaa reteateam sɛ,\n“Nhyira ne deɛ ɔnam Awurade din mu reba!”\n10“Animuonyam nka Onyankopɔn sɛ yɛn agya Dawid ahennie reba.”\n“Hosiana wɔ ɔsorosoro!”\n11Yesu kɔduruu Yerusalem no, ɔkɔɔ asɔredan no mu. Ɔhwɛɛ biribiara a ɛwɔ hɔ dinn ansa na ɔrefiri hɔ, ɛfiri sɛ, na onwunu redwo enti ɔne asuafoɔ dumienu no kɔɔ Betania.\nYesu Dome Ankaa Dua\n12Adeɛ kyee anɔpa a wɔrefiri Betania hɔ no, ɛkɔm dee no. 13Wɔkɔɔ kakra no, ɔhunuu sɛ borɔdɔma dua bi si hɔ a ayɛ kusuu. Ɔkɔɔ hɔ kɔhwɛɛ sɛ aduaba no bi wɔ so anaa. Nanso, ɔduruu hɔ no, ɔhunuu sɛ nhahan nko ara na ɛwɔ so. Saa ɛberɛ no nso, na ɛnyɛ ɛberɛ a ɛsɛ sɛ borɔdɔma no so. 14Nanso, Yesu domee borɔdɔma dua no sɛ, “Ɛfiri ɛnnɛ, worenso aba bio!” Asuafoɔ no tee asɛm a ɔkaeɛ no.\n15Yesu sane baa Yerusalem no, ɔkɔɔ asɔrefie hɔ. Ɔduruu hɔ no, ɔpamoo adwadifoɔ a wɔwɔ hɔ no nyinaa, kaa sikasesafoɔ apono nyinaa guu fam, bubuu pata a wɔtɔn mmorɔnoma wɔ mu no nyinaa, 16sii ɛkwan sɛ obiara mmɛdi dwa wɔ hɔ bio. 17Ɔka kyerɛɛ wɔn sɛ, “Atwerɛsɛm no ka sɛ, ‘Mʼasɔrefie yɛ beaeɛ a wɔbɔ mpaeɛ,’ nanso mo deɛ, mode hɔ ayɛ akorɔmfoɔ atenaeɛ.”\n18Asɔfoɔ mpanin ne Yudafoɔ mpanimfoɔ tee deɛ Yesu ayɛ no, wɔbɔɔ ne ho pɔ, pɛɛ ɛkwan a wɔbɛfa so ayi no afiri hɔ. Asɛm a na ɛha wɔn ne sɛ, sɛ wɔanhwɛ no yie nso a, ɛde basabasa bɛba, ɛfiri sɛ, na nnipa bebree agye Yesu nkyerɛkyerɛ no atom.\n19Sɛdeɛ na wɔtaa yɛ no, anwummerɛ no ara, wɔfirii kuro no mu.\nBorɔdɔma Dua A Ɛwuiɛ No\n20Anɔpa a asuafoɔ no retwam wɔ borɔdɔma dua a Yesu domee no no ho no, wohunuu sɛ awu. 21Petro kaee asɛm a Yesu ka de domee dua no no, ɔteaam sɛ, “Hwɛ, Ɔkyerɛkyerɛfoɔ! Borɔdɔma dua a wodomee no no awu!”\n22Yesu nso ka kyerɛɛ nʼasuafoɔ no sɛ, “Sɛ mowɔ gyidie wɔ Onyankopɔn mu a, 23anka mobɛtumi aka akyerɛ Ngo Bepɔ yi sɛ, ‘Tutu kɔgu ɛpo mu,’ na ɛbɛtutu akɔgu mu nso. Monnye nni; mommma mo gyidie nhinhim. 24Montie deɛ mereka yi. Biribiara a mobɛbisa wɔ mpaeɛbɔ mu no, monnye nni sɛ mo nsa aka, na ɛbɛyɛ hɔ ama mo. 25Na sɛ morebɔ mpaeɛ a, deɛ ɛdi ɛkan no, sɛ mowɔ obi ho asɛm a, momfa nkyɛ no sɛdeɛ ɛbɛyɛ a mo Agya a ɔwɔ ɔsoro no nso de mo bɔne bɛkyɛ mo. 26Na sɛ moamfa bɔne ankyɛ a, saa ara na mo Agya a ɔwɔ ɔsoro no nso remfa mo bɔne nkyɛ mo.”\n27Wɔbaa Yerusalem bio. Wɔkɔɔ asɔrefie hɔ no, asɔfoɔ mpanin ne Yudafoɔ mpanin baa ne nkyɛn bɛbisaa no sɛ, 28“Tumi bɛn na wogyinaa so pamoo adwadifoɔ no?”\n29Yesu nso buaa wɔn sɛ, “Merebɛbisa mo asɛm baako bi na mommua me! 30Onyankopɔn na ɔsomaa Yohane Osubɔni, anaa ɛnyɛ ɔno? Mommua me!”\n31Wɔdwennwenee ho kaa sɛ, “Sɛ yɛka sɛ, ‘Onyankopɔn na ɔsomaa no a,’ wɔbɛbisa yɛn deɛ enti a yɛannye deɛ Yohane kaeɛ no anni. 32Na sɛ yɛka sɛ, ‘Ɛnyɛ Onyankopɔn na ɔsomaa no nso a,’ ɛdɔm no bɛha yɛn. Ɛfiri sɛ, wɔn nyinaa nim sɛ Yohane yɛ odiyifoɔ.”\n33Enti, wɔn mmuaeɛ a wɔmaeɛ ara ne sɛ, “Yɛrentumi mmua. Yɛnnim.”\nƐhɔ ara na Yesu nso ka kyerɛɛ wɔn sɛ, “Sɛ monnim de a, me nso meremma mo asɛmmisa no ho mmuaeɛ!”\nASCB : Marko 11


Ɔde Borɔdɔma Dua a Ɔdomee no no Yɛɛ Gyidi Ho Adesuade | Yesu Asetena\nBORƆDƆMA DUA A ƐWUI NO YƐ GYIDI HO ADESUADE\nWƆBISAA YESU BAABI A ƆNYAA NE TUMI FII\nBere a Yesu fii Yerusalem Dwoda awia no, ɔsan kɔɔ Betania. Ná ɛwɔ Ngo Bepɔ no nifa so. Saa da no, ɛbɛyɛ sɛ ɔkɔdaa ne nnamfo Lasaro, Maria ne Marta fie.\nAde kyee a ɛyɛ Nisan da a ɛtɔ so 11 no, Yesu ne n’asuafo no san sii kwan so kɔɔ Yerusalem. Sɛ ɔkɔ asɔrefie hɔ a, na ɔrenkɔ hɔ bio na wawu. Saa da yi pa ho nso a, na ɔrenyi n’anim nyɛ ne som adwuma no sɛnea ɔyɛ dada no ansa na Twam afahyɛ no adu so ama ɔde ne wuo Nkaedi no asi hɔ. Ɛno akyi na wɔbɛdi n’asɛm akum no.\nWɔfiri Betania resian Ngo Bepɔ no akɔ Yerusalem no, Petro huu dua a Yesu domee no Dwoda anɔpa no, na ɔkaa sɛ: “Rabi, hwɛ! borɔdɔma dua a wodomee no no awu.”—Marko 11:21.\nAdɛn nti na Yesu domee dua no maa ɛwui? Mmuaeɛ a ɔde maa Petro no ma yɛhu nea enti a ɔyɛɛ saa. Ɔkaa sɛ: “Nokorɛm mese mo sɛ, sɛ mowɔ gyidie na mo adwenem nyɛ mo naa nko ara deɛ a, anka ɛnyɛ deɛ meyɛɛ borɔdɔma dua no nko na mobɛyɛ, na mmom sɛ moka kyerɛ bepɔ yi nso sɛ, ‘Tutu kɔgu po mu a,’ ɛbɛyɛ hɔ. Na biribiara a mobɛbisa wɔ mpaebɔ mu no, sɛ mowɔ gyidie a, mo nsa bɛka.” (Mateo 21:21, 22) Gyidi ho asɛm a bere bi ɔkaa sɛ ɛtumi tutu mmepɔ no, ɛno na ɔsan sii so bio no.—Mateo 17:20.\nEnti dua no a Yesu domee no maa ɛwui no, ɔde yɛɛ adesuade kyerɛɛ sɛ ɛhia sɛ yɛnya Onyankopɔn mu gyidi. Ɔkaa sɛ: “Adeɛ biara a mobɔ ho mpaeɛ na mobisa no, monnya gyidie sɛ mo nsa aka awie, na mobɛnya.” (Marko 11:24) Wei yɛ adesuade kɛse ma Yesu akyidifo nyinaa. Ná asomafo no hia saa asɛm no paa, efisɛ na ɛrenkyɛ wɔbɛhyia sɔhwɛ kɛse bi. Ná gyidi ho asuade foforo wɔ borɔdɔma dua a ɛwui no mu.\nNá Israel man no akɔyɛ sɛ borɔdɔma dua daadaafo no. Ná ɔman no ne Onyankopɔn ayɛ apam, na wohwɛ a, wobɛka sɛ wɔdi ne Mmara so. Nanso na ɔman no nni gyidi, na na wɔnso aba pa biara. Onyankopɔn Ba no mpo, wɔpoo no. Borɔdɔma dua a Yesu domee no maa ɛwui no, ɔde kyerɛɛ sɛnea ɔman a wɔnni gyidi na wɔnso aba pa biara no awiei bɛyɛ.\nBere a Yesu ne n’asuafo no kɔduu Yerusalem no, Yesu kɔɔ asɔrefie hɔ kɔkyerɛkyerɛe sɛnea ɔtaa yɛ no. Asɔfo ne mpanimfoɔ no, ɛbɛyɛ sɛ na wɔkae nea Dwoda no Yesu de yɛɛ sikasesafo no. Enti wɔde bɛbɔɔ ne so sɛ: “Tumi bɛn na wode yɛ yeinom? anaasɛ hwan na ɔmaa wo saa tumi a wode yɛ yeinom yi?”—Marko 11:28.\nYesu maa wɔn mmuaeɛ sɛ: “Mɛbisa mo asɛm baako. Momma me mmuaeɛ, na me nso mɛka tumi ko a mede yɛ yeinom akyerɛ mo. Tumi a Yohane de bɔɔ asuo no firi soro anaasɛ ɛfiri nnipa? Momma me mmuaeɛ.” Afei deɛ na asɛm no twetwere Yesu atamfo no bo. Asɔfo ne mpanimfoɔ no tuu agyina hwehwɛɛ kwan a wɔbɛfa so ayi asɛm no ano. Wɔkaa sɛ: “Sɛ yɛka sɛ, ‘Ɛfiri soro a,’ ɔbɛka sɛ, ‘Ɛnneɛ adɛn nti na moannye no annie?’ Nanso yɛyɛ dɛn ka sɛ, ‘Ɛfiri nnipa’?” Nea enti a wɔkaa saa ne sɛ, na wɔsuro nnipakuw no, “ɛfiri sɛ wɔn nyinaa bu Yohane sɛ na ɔyɛ odiyifoɔ ampa.”—Marko 11:29-32.\nWɔannya mmuaeɛ biara amma Yesu. Enti wɔkaa sɛ: “Yɛnnim.” Yesu nso ka kyerɛɛ wɔn sɛ: “Ɛnneɛ me nso merenka tumi a mede yɛ yeinom nkyerɛ mo.”—Marko 11:33.\nDɛn na ɛkɔɔ so Nisan da a ɛtɔ so 11?\nBorɔdɔma dua a Yesu domee no maa ɛwui no, ɛho adesuade ne sɛn?\nBere a Yudafo no bisaa Yesu baabi a ne tumi fi no, dɛn na Yesu ka de bɔɔ wɔn asɛm no gui?


2 Beresosɛm 28 | Intanɛt so Bible | Wiase Foforɔ Nkyerɛaseɛ\n2 Beresosɛm 28:1-27\n28 Ahas+ bedii ade no, na wadi mfe aduonu, na odii hene mfe dunsia wɔ Yerusalem,+ nanso wanyɛ nea ɛteɛ Yehowa ani so sɛ ne nana Dawid.+ 2 Israel ahene akwan so na ɔfae,+ na ɔnan dade+ de yeyɛɛ Baal+ ahoni nso. 3 Ɔhyew afɔrebɔde+ wɔ Hinom ba bon+ no mu, na ɔhyew ne mma+ ogya mu nam so yɛɛ akyide+ a amanaman a Yehowa pam wɔn fii Israelfo anim no yɛe no bi.+ 4 Ɔbobɔɔ afɔre,+ na ɔhyehyew afɔrebɔde wɔ sorɔnsorɔmmea+ ne nkoko+ so ne nnua kusuu+ nyinaa bi ase. 5 Ɛnna Yehowa, ne Nyankopɔn de no hyɛɛ Siria+ hene nsa+ ma odii no so nkonim, na ɔfaa nnipa bebree nnommum kɔɔ Damasko.+ Ɔde no hyɛɛ Israel hene nso nsa+ ma ɔde okunkɛse kunkum ne nkurɔfo. 6 Enti Remalia ba+ Peka+ kunkum mmarima akokodurufo a wɔn ho yɛ den mpem ɔha aduonu da koro wɔ Yuda, efisɛ wogyaw Yehowa,+ wɔn agyanom Nyankopɔn no. 7 Afei nso Efraim+ dɔmmarima Sikri kum ɔhene ba Maaseia ne ɔhene fiepanyin Asrikam ne ɔhene abadiakyiri Elkana. 8 Bio nso Israelfo no faa wɔn nuanom mu mpem ahanu nnommum, mmea, mmabarima, ne mmabea; na wɔfow wɔn nneɛma pii de yɛɛ asade, na wɔde kɔɔ Samaria.+ 9 Ná Yehowa diyifo bi wɔ hɔ a wɔfrɛ no Oded. Ofii adi kohyiaa asraafo a wɔreba Samaria no, na ɔka kyerɛɛ wɔn sɛ: “Hwɛ! Mo agyanom Nyankopɔn bo fuw+ Yuda nti na ɔde wɔn hyɛɛ mo nsa ma mode abufuw+ a edu ɔsoro+ kunkum wɔn no. 10 Afei mopɛ sɛ mode Yuda ne Yerusalemfo yɛ mo nkoa+ ne mo mfenaa. Na mo nso, monyɛɛ bɔne ntiaa Yehowa mo Nyankopɔn anaa? 11 Afei muntie me, na monsan mfa mo nuanom a moafa wɔn nnommum no nkɔ,+ efisɛ Yehowa abufuhyew wɔ mo so.”+ 12 Ɛnna Efraim+ mma mu atitiriw+ bi, Yehohanan ba Asaria, Mesilemot ba Berekia, Salum ba Yehiskia, ne Hadlai ba Amasa sɔre kɔɔ wɔn a wofi ɔsa reba no so, 13 na wɔka kyerɛɛ wɔn sɛ: “Mommfa nnommum no mmma ha, na ɛbɛma yɛayɛ bɔne atia Yehowa. Yɛn asodi dɔɔso dedaw,+ na morebɛyɛ ama yɛn bɔne ne yɛn asodi no bi abɛka ho, na abufuhyew+ aba Israel so.” 14 Enti asraafo+ no gyaw nnommum+ no ne asade no wɔ mpanyimfo+ ne asafo no nyinaa anim. 15 Ɛnna mmarima a wɔbobɔɔ wɔn din+ yiyii wɔn no sɔree, na wɔfaa nnommum no, na wɔn a wɔdeda adagyaw no, wɔde asade no bi hyehyɛɛ wɔn. Enti wɔhyehyɛɛ wɔn ntade+ ne mpaboa, na wɔmaa wɔn aduan+ ne nea wɔbɛnom,+ na wɔsraa wɔn. Afei nso, wɔn a wontumi nnantew nyinaa, wɔde wɔn tenatenaa mfurum so+ de wɔn baa wɔn nuanom nkyɛn wɔ Yeriko,+ mmɛ kurow+ no mu. Ɛno akyi no, wɔsan wɔn akyi kɔɔ Samaria.+ 16 Saa bere no, Ɔhene Ahas+ soma kɔɔ Asiria ahene+ nkyɛn sɛ wɔmmɛboa no. 17 Ɛnna Edomfo+ nso bae, na wɔbɛtow hyɛɛ Yuda so kunkum wɔn mu bi, na wɔfaa nnommum kɔe. 18 Filistifo+ nso bɛtow hyɛɛ Sefela+ ne Negeb+ nkurow a ɛwɔ Yuda no so, na wɔfaa Bet-Semes+ ne Ayalon+ ne Gederot+ ne Soko+ ne ɛho nkurow, ne Timna+ ne ɛho nkurow, ne Gimso ne ɛho nkurow, na wɔtenatenaa hɔ. 19 Yehowa brɛɛ Yuda ase,+ Israel hene Ahas nti, efisɛ ɔmaa ɔbrabɔne dɔɔso wɔ Yuda,+ na ɔyɛɛ Yehowa bɔne bebree. 20 Na Asiria hene Tilgat-Pilneser*+ baa no so behiahiaa ne ho,+ na wanhyɛ no den. 21 Na Ahas praa Yehowa fie+ ne ahemfie+ ne mpanyimfie+ hɔ nneɛma nyinaa, na ɔde kyɛɛ Asiria hene,+ nanso ammoa no. 22 Bere a ɔrehiahia no ho nyinaa no, Ɔhene Ahas de, bɔne ara na ɔyɛɛ Yehowa.+ 23 Na ofii ase bɔɔ afɔre maa Damasko+ anyame+ a wɔkaa no gui no, na ɔkae sɛ: “Sɛ Siria ahene anyame reboa wɔn+ a, ɛnde me nso mɛbɔ afɔre ma wɔaboa+ me.” Na wɔn na wɔbɛyɛɛ hintidua maa ɔno ne Israel+ nyinaa. 24 Afei nso, Ahas boaboaa nokware Nyankopɔn fie hɔ anwenne+ ano, na otwitwaa nokware Nyankopɔn fie hɔ anwenne no mu asinasin,+ na ɔtotoo Yehowa fie apon+ mu, na osisii afɔremuka wɔ Yerusalem baabiara.+ 25 Ɔyeyɛɛ sorɔnsorɔmmea+ wɔ nkurow nyinaa mu, kyerɛ sɛ, Yuda nkurow mu sɛ wɔnhyew afɔrebɔde mma anyame foforo,+ na ɔde hyɛɛ Yehowa, n’agyanom Nyankopɔn no abufuw.+ 26 Ne ho nsɛm a aka+ ne n’akwan nyinaa, ne mfiase kosi n’awiei, wɔakyerɛw wɔ Israel ne Yuda Ahene Nhoma+ no mu. 27 Na Ahas ne n’agyanom kɔdae, na wosiee no kurow no mu wɔ Yerusalem, na wɔamfa no ankɔ Israel ahene amusiei hɔ.+ Na ne ba Hesekia bedii n’ade.\n^ Anaa Tiglat-Pilesa.\n2 Beresosɛm 28


Asomafo 15 NA-TWI - Yerusalem agyinatufo - Bere a Paulo ne - Bible Gateway\nAsomafo 14Asomafo 16\nAsomafo 15 Nkwa Asem (NA-TWI)\n15 Bere a Paulo ne Barnaba wɔ Antiokia no, nnipa bi fi Yudea bɛkyerɛkyerɛɛ anuanom no se, “Sɛ moamma wɔantwa mo twetia sɛnea Mose amanne no kyerɛ no a, morennya nkwa.” 2 Paulo ne Barnaba ne wɔn gyee saa kyerɛkyerɛ yi ho akyinnye denneenen. Saa asɛm yi nti, Paulo ne Barnaba ne Antiokia asafo no mu nnipa bi kɔɔ Yerusalem kohuu asomafo no ne mpanyimfo faa saa kyerɛkyerɛ yi ho. 3 Asafo no gyaa wɔn kwan. Wɔrekɔ no, wɔfaa Foinike ne Samaria kaa Amanamanmufo gye a wɔagye asɛm no adi no kyerɛɛ wɔn. Nnipa yi tee saa asɛm yi no, wɔn ani gyei yiye.\n4 Woduu Yerusalem no, asafo no, asomafo no ne mpanyimfo a wɔkaa nneɛma a Onyankopɔn nam wɔn so ayɛ kyerɛɛ wɔn no gyee wɔn. 5 Nanso Farasifo a wɔabɛyɛ gyidifo no hyɛe sɛ, ɛsɛ sɛ wotwa Amanamanmufo a wɔagye asɛm no adi no nyinaa twetia na wodi Mose mmara no so. 6 Asomafo no ne mpanyimfo no hyiae, dwennwenee asɛm yi ho.\n7 Wɔdwennwenee ho wiei no, Petro sɔre kasae se, “Me nuanom, munim sɛ bere bi a atwam no, Onyankopɔn yii me fii mo mu sɛ menka Asɛmpa no nkyerɛ Amanamanmufo, sɛnea ɛbɛyɛ na wɔbɛte Asɛmpa no na wɔagye adi. 8 Sɛnea Onyankopɔn a onim koma mu no nam Honhom Kronkron a ɔma ɛbaa yɛn so no so gyee yɛn toom no, saa ara na ɔnam Honhom Kronkron no ara so agye Amanamanmufo nso atom. 9 Onyankopɔn anyɛ nyiyimu; ɔnam gyidi so tew wɔn koma mu. 10 Adɛn nti na mopɛ sɛ mode adesoa duruduru a yɛn agyanom antumi ansoa, na yɛn nso yɛantumi ansoa no resoa gyidifo no de asɔ Onyankopɔn ahwɛ? 11 Nanso yegye di sɛ wɔnam Awurade Yesu Kristo adom so na agye yɛn nkwa sɛ wɔn ara.”\n12 Bere a Barnaba ne Paulo kaa anwonwade a Onyankopɔn nam wɔn so yɛe wɔ Amanamanmufo no mu maa nnipa a wɔahyia hɔ no tee no, wɔyɛɛ dinn.\n13 Wɔkasa wiei no, Yakobo kae se, “Anuanom, muntie me! 14 Mprempren ara na Simon kyerɛɛ mu kyerɛɛ yɛn se Onyankopɔn yii Amanamanmufo sɛ ne de, de kyerɛɛ odwen a odwen wɔn ho. 15 Adiyifo no nsɛm a wɔkae no ne eyi hyia sɛnea wɔakyerɛw Kyerɛwsɛm no mu se, 16 ‘Eyi akyi, mɛsan maba mabesi Dawid fi a abubu no. Mɛma nea adwiriw no so na masan masi bio, 17 sɛnea ɛbɛyɛ a nnipa a wɔaka ne Amanamanmufo a wɔbɔ me din no bɛhwehwɛ Awurade.’ 18 Sɛnea Awurade a ɔdaa eyi adi bere bi a atwam no se nen.”\n19 Yakobo toaa so se, “M’adwene ne sɛ, ɛnsɛ sɛ yɛhaw Amanamanmufo a wɔde wɔn ho rema Onyankopɔn no. 20 Mmom, momma yɛnkyerɛw nhoma nkɔka nkyerɛ wɔn se, ɛnsɛ sɛ wodi aduan biara a wɔde ama abosom, efisɛ, ɛho ntew; afei wɔntwe wɔn ho mfi aguamammɔ ho, afei wɔnnwe aboa a wɔantwa ne mene na owui; bio, wonnni mogya nso. 21 Efi tete, Homeda biara wɔkenkan Mose mmara no wɔ hyiadan mu na wɔka ne nsɛm nso wɔ kurow biara mu.”\nWɔkyerɛw Amanamanmufo nhoma\n22 Asomafo ne mpanyimfo ne asafo no mu nnipa nyinaa hyiae, yɛɛ adwene sɛ wobeyi nnipa bi afi kuw no mu aka Paulo ne Barnaba ho na wɔakɔ Antiokia. Woyii mmarima atitiriw baanu a wɔn din de Yuda, a wɔfrɛ no Barsaba ne Silas.\n23 Nhoma a wɔde ma wɔkɔe no mu nsɛm ni: “Anuanom Amanamanmufo a mote Antiokia, Siria ne Kilikia, Asomafo ne mpanyimfo ne anuanom a wɔwɔ Yerusalem no kyia mo.\n24 “Yɛtee sɛ anuanom bi a yɛmmaa wɔn tumi fi yɛn mu nam wɔn kyerɛkyerɛ so tanee mo ani, haw mo adwene. 25 Eyi nti yɛatu nnipa bi sɛ wɔmmra mo nkyɛn. Saa nnipa no ne Paulo ne Barnaba 26 a wɔde wɔn nkwa abɔ afɔre ama Awurade Yesu Kristo no na ɛbɛba.\n27 “Afei yɛresoma Yuda ne Silas a wɔbɛba abɛka asɛm koro no ara a ɛwɔ nhoma yi mu no akyerɛ mo. 28 Honhom Kronkron ne yɛn ayɛ adwene sɛ, saa ahyɛde yi akyi no, yɛmmfa adesoa foforo bi a emu yɛ duru nnsoa mo; 29 munnni aduan a wɔde ama abosom; saa ara nso na munnni mogya. Monnwe aboa a wɔantwa ne mene na owui. Bio, montwe mo ho mfi aguamammɔ ho. Sɛ mutumi di saa ahyɛde yi so a, ebesi mo yiye. Yɛsan kyia mo.”\n30 Wogyaa nnipa no kwan ma wɔkɔɔ Antiokia. Woduu hɔ no, wohyiaa gyidifo no de nhoma no maa wɔn. 31 Gyidifo no kenkan nhoma no no, emu nkuranhyɛsɛm no maa wɔn ani gyei.\n32 Yuda ne Silas a wɔyɛ adiyifo no ne anuanom no kasa kyɛe, hyɛɛ wɔn nkuran. 33 Wodii nna kakra wɔ hɔ no, anuanom no gyaa wɔn kwan asomdwee mu ma wɔsan kɔɔ anuanom a wɔsomaa wɔn no nkyɛn dwoodwoo. 34 Nanso Silas de, wankɔ bi.\n35 Paulo ne Barnaba dii nna kakra wɔ Antiokia boaa anuanom bi ma wɔkyerɛkyerɛe, kaa Awurade asɛm.\nPaulo ne Barnaba ntam tetew\n36 Nna bi akyi no, Paulo ka kyerɛɛ Barnaba se, “Ma yɛnsan nkɔsra anuanom a wɔwɔ nkurow a yɛaka Awurade asɛm wɔ so no nyinaa so nkɔhwɛ sɛnea wɔrekɔ so wɔ gyidi mu.” 37 Barnaba pɛe sɛ wɔde Yohane Marko ka wɔn ho kɔ, 38 nanso Paulo ampene so, efisɛ, wɔwɔ Pamfilia no, ogyaw wɔn hɔ a ɔne wɔn antena hɔ ankosi awiei. 39 Akasakasa a emu yɛ den sii wɔn ntam ma wɔn mu tetewee. Barnaba faa Marko ne no kɔɔ Kipro 40 na Paulo nso faa Silas. Anuanom no de wɔn hyɛɛ Onyankopɔn nsa ma wofii hɔ kɔe. 41 Ɔkɔfaa Siria ne Kilikia hyɛɛ asafo no den.


Yesu Yɛɛ Asɛnka Adwuma wɔ Galilea | Yesu Asetena\nYESU NE ASUAFO NNAN KYINII GALILEA YƐƐ ASƐNKA ADWUMA\nN’ASƐNKA ADWUMA NE N’ANWONWADE NTI OBIARA TEE NE NKA\nƐda a Yesu ne n’asuafo nnan no kɔɔ Kapernaum no, wɔyɛɛ adwuma saa ara. Ɛduu anwummere nso, nnipa a wɔwɔ Kapernaum de ayarefo pii brɛɛ Yesu ma ɔsaa wɔn yareɛ. Enti Yesu annya ne ho twabere koraa.\nAde kyee no, anɔpatutuutu na Yesu nko ara sɔre puei. Ɔkɔhyɛɛ baabi komm sɛ ɔrekɔbɔ n’Agya mpae. Nanso ankyɛ na nkurɔfo huu baabi a ɔhyɛ. Nea ɛbae ne sɛ, na wɔnhu baabi a Yesu afa, enti “Simon [Petro] ne wɔn a wɔka ne ho no” kɔhwehwɛɛ no. Petro fie na na Yesu abɛsoɛ, enti ɛbɛyɛ sɛ ɛno nti na Petro dii nkurɔfo no anim kɔhwehwɛɛ Yesu.—Marko 1:36; Luka 4:38.\nWɔhuu Yesu no, Petro kaa sɛ: “Obiara rehwehwɛ wo.” (Marko 1:37) Ɛkaa Kapernaumfo nko a, anka Yesu tenaa hɔ ara. Wɔn ani sɔɔ nea ɔyɛɛ wɔ kurom hɔ no, enti “wɔbɔɔ mmɔden siankaa no na wamfiri wɔn nkyɛn ankɔ.” (Luka 4:42) Nanso asɛm no ne sɛ, saa anwonwade no nti na Yesu baa asase so anaa? Afei nso, Kapernaum nko ara na na ɔbɛyɛ ne som adwuma no anaa? Dɛn na Yesu no ara kaa wɔ asɛm no ho?\nƆka kyerɛɛ n’asuafo no sɛ: “Momma yɛnkɔ baabi foforɔ, nkuro a ɛbembɛn ha no mu na menkɔka asɛm no wɔ hɔ nso, ɛfiri sɛ yei nti na mebaeɛ.” Ɔka kyerɛɛ nkurɔfo a wɔpɛ sɛ wɔgye no ka hɔ no nso sɛ: “Ɛsɛ sɛ mekɔ nkuro foforɔ mu nso kɔka Onyankopɔn ahennie ho asɛmpa no, ɛfiri sɛ yei nti na wɔsomaa me.”—Marko 1:38; Luka 4:43.\nEnti ade titiriw a ɛde Yesu baa asase so ne sɛ ɔbɛka Onyankopɔn Ahenni ho asɛmpa no. Saa Ahenni no bɛte n’Agya din ho na ayi adasamma haw nyinaa afiri hɔ. Enti Yesu saa nkurɔfo yareɛ de kyerɛɛ sɛ Onyankopɔn na ɔsomaa no. Mose bere so no, ɔno nso yɛɛ anwonwade maa nkurɔfo huu sɛ Onyankopɔn na ɔsomaa no.—Exodus 4:1-9, 30, 31.\nYesu ne n’asuafo nnan no fii Kapernaum kɔkaa asɛmpa no wɔ nkuro foforo so. Saa asuafo no ne Petro ne ne nua Andrea, ne Yohane ne ɔno nso nua Yakobo. Ansa na Yesu reba Kapernaum no, saa nnipa nnan yi na ɔfrɛɛ wɔn sɛ wɔmmɛka ne ho.\nAsɛnka adwuma a Yesu ne n’asuafo no yɛɛ wɔ Galilea no kɔɔ yie paa! Ɛmaa nkurɔfo tee Yesu nka wɔ akyirikyiri. “Ne ho asɛm trɛ kɔɔ Siria nyinaa.” Nkuro du a ɛwɔ Dekapoli mantam mu ne nkuro a ɛwɔ Yordan Asubɔnten no agya mpo tee ne nka. (Mateo 4:24, 25) Nnipa pii a wɔfiri saa nkuro yi mu ne Yudea nyinaa dii Yesu ne n’asuafo no akyi. Nnipa bebree de ayarefo brɛɛ no, na Yesu nso saa wɔn nyinaa yareɛ. Wɔn a na wɔwɔ ahonhommɔne no nso, ɔtuu ahonhommɔne no.\nDa a Yesu kɔɔ Kapernaum no, ɔyɛɛ adwuma paa. Ade kyee anɔpatutuutu nso, dɛn na ɛsii?\nAdɛn nti na Yesu baa asase so? Dɛn na ɛmaa ɔyɛɛ anwonwade?\nHwannom na wɔne Yesu kyinii Galilea yɛɛ asɛnka adwuma no? Dɛn na wɔn a wɔtee ne nka no yɛe?


Psalm 97 NIVUK - Nnwom 97 NA-TWI | Biblica América Latina\nPsalm 97 NIVUK - Nnwom 97 NA-TWI\n1Awurade yɛ ɔhene! Asase, ma w’ani nnye! Nsupɔw a ɛwɔ po mu nyinaa, monsɛpɛw mo ho!\n2 Omununkum ne esum atwa ne ho ahyia; odi hene atɛntrenee ne nokware mu. 3 Ogya di n’anim a ɛrehyew n’atamfo a wɔatwa ne ho ahyia no. 4 N’anyinam hyerɛn wiase nyinaa; asase hu ma ne ho popo. 5 Mmepɔw nan te sɛ nku wɔ Awurade anim, Awurade a asase nyinaa yɛ ne de anim. 6 Ɔsorofo da ne trenee adi, na aman nyinaa hu n’anuonyam.\n7 Wogu obiara a ɔsom ahoni no anim ase; anyame nyinaa kotow Awurade anim. 8 Nnipa a wɔwɔ Sion ani agye, na Yuda nkurow nso ho sɛpɛw wɔn ma w’atɛn a worebebu no, O Awurade. 9 Awurade Tumfoɔ, wo na wudi asase nyinaa so; woso sen anyame nyinaa mpɛn bebree.\n10 Awurade dɔ wɔn a wokyi bɔne; ɔbɔ ne nkurɔfo nkwa ho ban. Ogye wɔn fi amumɔyɛfo tumi ase. 11 Hann hyerɛn atreneefo so, na anigye ba wɔn a wɔyɛ papa so. 12 Mo atreneefo nyinaa mo ani nnye wɔ nea Awurade ayɛ ama mo no nti! Monkae nea Onyankopɔn kronkron no ayɛ, na monna no ase.\nNA-TWI : Nnwom 97


Gideon ne ne mmarima 300 no (1-8)\nGideon asraafo dii Midianfo so nkonim (9-25)\n“Yehowa sekan ne Gideon sekan!” (20)\nAsraafo a wɔwɔ Midianfo asoɛe no adwene tu frae (21, 22)\n7 Afei Yerubaal a ɔno ara ne Gideon+ no ne nnipa a wɔka ne ho no nyinaa sɔree anɔpatutuutu, na wɔkɔkyekyee asoɛe wɔ Harod Asuti ho. Saa bere no, na Midianfo akyekye wɔn asoɛe wɔ Gideon asoɛe no atifi fam wɔ More koko no ho wɔ asaasetraa no so.* 2 Na Yehowa ka kyerɛɛ Gideon sɛ: “Nnipa a wɔka wo ho no dɔɔso dodo sɛ mede Midianfo bɛhyɛ wɔn nsa.+ Anhwɛ a Israel bɛhoahoa ne ho aka akyerɛ me sɛ, ‘M’ankasa me nsa na egyee me.’+ 3 Afei mepa wo kyɛw, fa to nnipa no anim sɛ, ‘Obiara a osuro na ne koma atu no, ma ɔnsan nkɔ fie.’”+ Enti Gideon sɔɔ wɔn hwɛe. Ɛnna nnipa no mu 22,000 san wɔn akyi kɔɔ fie, na ɛkaa nnipa 10,000. 4 Nanso Yehowa ka kyerɛɛ Gideon sɛ: “Nnipa a aka no da so ara dɔɔso. Ma wonsian nkɔ asu no ho na mensɔ wɔn nhwɛ wɔ hɔ mma wo. Sɛ meka kyerɛ wo sɛ, ‘Oyi na ɔne wo bɛkɔ’ a, ɔno na ɔne wo bɛkɔ. Na sɛ meka kyerɛ wo sɛ, ‘Oyi ne wo renkɔ’ a, ɔne wo renkɔ.” 5 Enti ɔde nnipa no sian kɔɔ asu no ho. Ɛnna Yehowa ka kyerɛɛ Gideon sɛ: “Ma obiara a ɔbɛtaforo nsu sɛnea ɔkraman taforo nsu no nnyina nkyɛn. Na ma obiara a obebu nkotodwe anom nsu no nso nnyina nkyɛn.” 6 Nnipa a wɔtaforoo nsu wɔ wɔn nsam no, na wɔn dodow yɛ mmarima 300. Na nnipa a aka no de, wɔn nyinaa buu nkotodwe nom nsu no. 7 Ɛnna Yehowa ka kyerɛɛ Gideon sɛ: “Mmarima 300 a wɔtaforoo nsu no, wɔn na mede wɔn begye mo, na mede Midianfo bɛhyɛ wo nsa.+ Nnipa a aka no de, ma wɔn nyinaa nsan nkɔ fie.” 8 Enti wogyee nneɛma ne mmɛn a ɛwɔ Israel mmarima a aka no nkyɛn no, na ɔmaa wɔn nyinaa san kɔɔ fie, na ɔma ɛkaa ɔne mmarima 300 no nko ara. Saa bere no, na Midianfo asoɛe no wɔ Gideon asoɛe no ase wɔ asaasetraa no so.+ 9 Saa anadwo no, Yehowa ka kyerɛɛ Gideon sɛ: “Sɔre, kɔtow hyɛ asoɛe no so, efisɛ mede ahyɛ wo nsa.+ 10 Na sɛ wusuro sɛ wobɛkɔ akɔtow ahyɛ so a, ɛnde wo ne wo somfo Pura nsian nkɔ asoɛe hɔ. 11 Tie asɛm a wɔbɛka no, na ɛno akyi no, wubenya akokoduru* atow ahyɛ asoɛe no so.” Enti ɔne ne somfo Pura sian kɔɔ asraafo asoɛe no nkyɛn. 12 Saa bere no, na Midianfo ne Amalekfo ne Apueifo+ nyinaa abegu asaasetraa no so baabiara te sɛ ntutummɛ a wɔabom yuu. Ná wɔn yoma dɔɔso papaapa;+ ná wɔdɔɔso te sɛ mpoano anwea. 13 Bere a Gideon duu hɔ no, na ɔbarima bi reka dae a waso akyerɛ ne yɔnko. Ɔbarima no kae sɛ: “Ɔdae a mesoe no ni. Mihui sɛ baali* paanoo kurukuruwa bi remunumunum ba Midian asoɛe ha. Bere a ebeduu ntamadan bi ho no, ɛbɔɔ no denneennen ma etutu gui.+ Yiw, ɛmaa ntamadan no dan butuwii, na ntamadan no hwee fam birim!” 14 Ɛnna ne yɔnko no kae sɛ: “Biribiara kyerɛ sɛ ɛyɛ Yoas ba Gideon,+ Israelni no sekan. Onyankopɔn de Midianfo ne asoɛe no nyinaa ahyɛ ne nsa.”+ 15 Bere a Gideon tee ɔbarima no dae no ne ne nkyerɛase+ pɛ na obuu nkotodwe som Onyankopɔn. Ɛno akyi no, ɔsan baa Israelfo asoɛe hɔ, na ɔkae sɛ: “Monsɔre, na Yehowa de Midianfo asoɛe no ahyɛ mo nsa.” 16 Afei ɔkyɛɛ mmarima 300 no mu yɛɛ wɔn akuw abiɛsa, na ɔmaa wɔn nyinaa mmɛn+ ne nhina akɛse. Ná agyatɛn* hyehyɛ nhina no mu. 17 Na ɔka kyerɛɛ wɔn sɛ: “Monhwɛ me, na nea mɛyɛ biara, monyɛ saa pɛpɛɛpɛ. Sɛ midu asoɛe no nkyɛn a, biribiara a mɛyɛ no, mo nso monyɛ saa ara. 18 Sɛ me ne wɔn a wɔka me ho no nyinaa bɔ abɛn no a, mo nso, mommɔ abɛn no wɔ asoɛe no ho baabiara, na monteɛteɛm sɛ, ‘Ɛyɛ Yehowa ne Gideon dea!’” 19 Gideon ne mmarima 100 a wɔka ne ho no baa asoɛe no nkyɛn ɔdasum,* bere a na awɛmfo rehyɛ wɔn adwuma ase no. Wɔbɔɔ abɛn no,+ na wɔbobɔɔ nhina akɛse a wokurakura no.+ 20 Enti akuw abiɛsa no bɔɔ abɛn no, na wɔbobɔɔ nhina akɛse no. Ná wokurakura agyatɛn* no wɔ wɔn nsa benkum mu, na wɔbɔɔ abɛn a ekurakura wɔn nsa nifa no, na wɔteɛteɛɛm sɛ: “Yehowa sekan ne Gideon sekan!” 21 Saa bere no nyinaa, na mmarima no biara gyina baabi a wɔakyerɛ sɛ onnyina no, na na wɔatwa asoɛe no ho nyinaa ahyia. Ɛnna asraafo no nyinaa guanee.+ Wɔrekɔ nyinaa, na wɔreteɛteɛm. 22 Mmarima 300 no kɔɔ so bɔɔ wɔn abɛn no. Na Yehowa maa obiara a ɔwɔ asoɛe hɔ twee sekan sii ne yɔnko so.+ Asraafo no guanee ara koduu Bet-Sita, na wɔtoaa so koduu Serera, na wɔkɔe ara koduu Abel-Mehola+ hye so wɔ Tabat ho. 23 Na wɔfrɛfrɛɛ Israel mmarima fii Naftali ne Aser ne Manase+ nyinaa, na wɔkɔtaa Midianfo no. 24 Gideon soma kɔɔ Efraim mmepɔw nyinaa so kɔka kyerɛɛ wɔn a wɔtete hɔ no sɛ: “Munsian nkɔtow nhyɛ Midianfo so, na munkosiw kwan wɔ baabi a wɔfa twa asu no nkosi Bet-Bara ne Yordan.” Enti Efraim mmarima nyinaa boaa wɔn ho ano, na wokosisiw kwan wɔ baabi a wɔfa twa asu no kosii Bet-Bara ne Yordan. 25 Afei nso, wɔkyeree Midian abirɛmpɔn baanu a wɔn din de Oreb ne Seeb. Na wokum Oreb wɔ Oreb botan+ so, ɛnna wokum Seeb wɔ Seeb amoa a wokyĩ nsã wom no ho. Wɔkɔɔ so taa Midianfo no,+ na wɔde Oreb ne Seeb ti brɛɛ Gideon wɔ Yordan mpɔtam hɔ.\n^ Anaa “wɔ obon no mu.”\n^ Nt., “wo nsa bɛyɛ den.”\n^ Nt., “ɔwɛn bere a edi mfinimfini no mfiase.” Efi ase bɛyɛ anadwo nnɔn 10 kosi ɔdasum nnɔn 2.


‘Onyankopɔn Asomdwoe Boro Adwene Nyinaa So’—Filipifo 4:7 | Adesua\nKENKAN WƆ Afrikaans Albanian American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Central) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Edo Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mexican Sign Language Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\n‘Onyankopɔn asomdwoe a ɛboro adwene nyinaa so no bɛbɔ mo koma ho ban.’—FILIP. 4:7.\nNNWOM: 112, 58\nNea ɛtoo ɔsomafo Paulo wɔ Filipi no, asuade bɛn na ɛwom ma yɛn?\nNhwɛso bɛn na ɛwɔ Kyerɛwnsɛm no mu a ɛma yehu sɛ Yehowa tumi yɛ ade a yɛnhwɛ kwan?\nDɛn na ɛbɛma yɛanya ahotoso koraa sɛ “Onyankopɔn asomdwoe” bɛkɔ so atena yɛn so?\n1, 2. Nsɛm bɛn na ɛkɔɔ so wɔ Filipi a ɛma wɔde Paulo ne Silas koguu afiase? (Hwɛ mfonini a ɛwɔ adesua yi mfiase no.)\nNÁ ƐYƐ anadwo kɔnkɔn. Asɛmpatrɛwfo mmienu bi gu afiase wɔ Filipi. Afiase a ɛhyɛ mfinimfini paa mu na na wogu. Asɛmpatrɛwfo yi ne Paulo ne Silas. Ná wɔabɔ wɔn mmaa akyekyere wɔn anan abɔ dua mu. Wɔda hɔ nyinaa na wɔn akyi da so tutu wɔn. (Aso. 16:23, 24) Nea esii no, ɛyɛɛ wɔn sɛ wɔreso dae! Nea wohui ara ne sɛ nnipakuw bi abɛtow ahyɛ wɔn so. Wɔtwee wɔn kɔɔ gua so na atumfoɔ no dii wɔn asɛm a wɔantwentwɛn so koraa. Wosunsuan wɔn ntade mu, na wɔhwee wɔn paa! (Aso. 16:16-22) Nea ɛyɛ yaw koraa ne sɛ, na Paulo yɛ Roma man ba. Enti na anka ɛsɛ sɛ wodi n’asɛm yiye. *\n2 Nea esii saa da no, bere a Paulo te sum mu hɔ nyinaa na ɔredwinnwen ho. Odwinnwen nnipa a wɔwɔ Filipi no ho. Nkurow a Paulo kɔɔ so nyinaa, na Yudafo hyiadan wɔ hɔ, nanso Filipi de na ebi nni hɔ. Nokwasɛm ne sɛ, sɛ Yudafo pɛ sɛ wohyiam a, na ɛsɛ sɛ wɔkɔ asubɔnten bi ho wɔ kurow no akyi. (Aso. 16:13, 14) Adɛn ntia? Kurow biara mu no, na wohia Yudafo mmarima du ansa na wɔanya hyiadan. Enti yemmisa sɛ, na Yudafo mmarima du mpo nni Filipi kurow no mu anaa? Ɛwom sɛ na Filipifo no nyɛ Roma man mma, nanso akyiri yi wonyaa saa hokwan no. Enti ɛda adi sɛ na wɔde hoahoa wɔn ho. (Aso. 16:21) Ebetumi aba sɛ ɛno nti na nnipa a wɔwɔ Filipi no ansusuw sɛ Paulo ne Silas a wɔyɛ Yudafo no betumi ayɛ Roma man mma no. Sɛnea ɛte biara no, na wɔabu wɔn atɛnkyea de wɔn akogu afiase.\n3. Bere a wɔde Paulo kɔtoo afiase no, ɛbɛyɛ sɛ n’adwene tu frae. Adɛn ntia? Ne nyinaa mu no, suban bɛn na ɔdaa no adi?\n3 Nsɛm a esisii asram kakraa bi a na atwam no, ebia na Paulo redwinnwen ɛno nso ho. Saa bere no, na ɔwɔ Asia Kumaa wɔ Aegean Po no agya. Paulo wɔ hɔ no, honhom kronkron siw no kwan mpɛn pii sɛ mma ɔnka asɛmpa no wɔ mmeae ahorow bi. Ná ɛte sɛ nea honhom kronkron repia no sɛ ɔnkɔ baabi foforo. (Aso. 16:6, 7) Ɛnde, ɛhe na na ɔbɛkɔ? Ɔwɔ Troa no, onyaa anisoadehu bi, na ɛma ohuu baabi a ɔbɛkɔ. Wɔka kyerɛɛ Paulo wɔ anisoadehu no mu sɛ: “Twa bra Makedonia.” Bere a Paulo huu nea Yehowa pɛ sɛ ɔyɛ no, ntɛm ara na osiim kɔe. (Kenkan Asomafo Nnwuma 16:8-10.) Ekowiee sɛn? Okoduu Makedonia no, ankyɛ na wɔde no kɔtoo afiase! Adɛn nti na Yehowa maa kwan maa asɛm a ɛte saa too Paulo? Ná ɔbɛda afiase akosi bere bɛn? Sɛ Paulo dwinnwenee saa nsɛm no ho mpo a, wamma ansɛe ne gyidi ne n’anigye. Ɔne Silas “bɔɔ mpae too dwom yii Onyankopɔn ayɛ.” (Aso. 16:25) Onyankopɔn asomdwoe maa wɔn koma tɔɔ wɔn yam na adwinnwen anhyɛ wɔn so.\n4, 5. (a) Adɛn nti na yebetumi ate nka te sɛ Paulo? (b) Ɛbaa no sɛn na Paulo tebea sesae mpofirim?\n4 Nea ɛtoo Paulo no bi ato wo pɛn anaa? Ebia bere bi ɛyɛɛ wo sɛ womaa Onyankopɔn honhom kronkron kyerɛɛ wo kwan, nanso nneɛma ankɔ yiye sɛnea wohwɛɛ kwan no. Ɛno akyi no, ebia wuhyiaa nsɛnnennen anaa tebea foforo bi ma enti na ehia sɛ woyɛ nsakrae akɛseakɛse wɔ w’asetena mu. (Ɔsɛnk. 9:11) Sɛ wokae nea esii no a, ebia wubebisa nea enti a Yehowa maa kwan maa nneɛma bi kɔɔ so. Sɛ saa a, dɛn na ɛbɛboa wo ama woanya Yehowa mu ahotoso kɛse na woagyina ɔhaw a ɛte saa ano? Nea ɛbɛyɛ na yɛanya mmuae no, momma yɛntoa Paulo ne Silas asɛm no so.\n5 Bere a Paulo ne Silas reto ayeyi dwom no, nneɛma bi a wɔnhwɛ kwan koraa sisii. Mpofirim ara asasewosow kɛse bi sii. Afiase apon no nyinaa buebuei. Nkɔnsɔnkɔnsɔn a na egu nneduafo no nyinaa sansanee. Anka afiasehwɛfo no rebekum ne ho, nanso Paulo amma wanyɛ saa. Afiasehwɛfo no ne ne fiefo nyinaa bɔɔ asu. Ade kyee no, ɔman mpanyimfo no somaa awɛmfo sɛ wonkoyi Paulo ne Silas mfi afiase. Awɛmfo no kɔka kyerɛɛ wɔn sɛ womfi kurow no mu dinn. Wɔkɔe no, wohui sɛ Paulo ne Silas yɛ Roma man mma. Bere a mpanyimfo no tee sɛ Paulo ne Silas yɛ Romafo no, wohui sɛ wɔadi mfomso kɛse. Enti, mpanyimfo no ankasa kɔsrɛɛ wɔn sɛ womfi hɔ nkɔ. Nanso Paulo ne Silas kae sɛ gye sɛ wɔkɔkra wɔn nuabea Lidia a wabɔ asu foforo no. Wɔkɔe no, wɔhyɛɛ anuanom no den. (Aso. 16:26-40) Hwɛ sɛnea biribiara sesae prɛko pɛ!\n“ƐBORO ADWENE NYINAA SO”\n6. Dɛn na yebesusuw ho?\n6 Dɛn na yesua fi nsɛm a esisii no mu. Ɛne sɛ, Yehowa tumi yɛ nneɛma a yɛnhwɛ kwan. Enti sɛ yehyia ɔhaw a, ɛnsɛ sɛ yedwinnwen haw yɛn ho. Paulo suaa biribi fii nsɛm a esisii no mu. Yehu wei wɔ ne krataa a akyiri yi ɔkyerɛw kɔmaa anuanom a wɔwɔ Filipi no mu. Ná ɛfa adwinnwen ne Onyankopɔn asomdwoe ho. Momma yenni kan nsusuw Paulo asɛm a ɛwɔ Filipifo 4:6, 7 no ho. (Kenkan.) Yewie a, yɛbɛhwɛ nhwɛso ahorow bi a ɛwɔ Kyerɛwnsɛm no mu. Ɛbɛma yɛahu sɛ Yehowa tumi yɛ ade a yɛnhwɛ kwan. Ɛno akyi no, yɛbɛhwɛ sɛnea “Onyankopɔn asomdwoe” betumi aboa yɛn ama yɛanya Yehowa mu ahotoso kɛse na yɛagyina ɔhaw ahorow ano.\n7. Bere a akyiri yi Paulo kyerɛw anuanom a wɔwɔ Filipi no, dɛn na na ɔpɛ sɛ wohu? Dɛn na yesua fi n’asɛm no mu?\n7 Bere a anuanom a wɔwɔ Filipi no kenkan krataa a Paulo kyerɛw kɔmaa wɔn no, akyinnye biara nni ho sɛ wɔkaee asɛm a ɛtoo Paulo no. Ɛbɛyɛ sɛ wɔkaee biribi foforo nso. Ɛne sɛ, na wɔn mu biara ani nna sɛ Yehowa betwitwa agye Paulo ne Silas saa. Dɛn paa na na Paulo pɛ sɛ wohu? Ɛno ara ne sɛ: Wonnyae adwinnwen, wɔmmɔ mpae, na wobenya Onyankopɔn asomdwoe. Hyɛ no nsow sɛ, ‘Onyankopɔn asomdwoe boro adwene nyinaa so.’ Saa asɛm no kyerɛ sɛn? Nsɛm asekyerɛfo bi kyerɛ “ɛboro adwene nyinaa so” ase sɛ, “yentumi mfa yɛn adwene mmu” anaa “ɛboro nnipa nhyehyɛe biara so.” Nea na Paulo reka akosi ara ne sɛ, “Onyankopɔn asomdwoe” yɛ nwonwa. Sɛ yehyia ɔhaw bi a, nnipa ani so de, ebetumi ayɛ sɛ anidaso asa. Nanso, ɛnyɛ saa na Yehowa hu no. Obetumi ayɛ nea yɛnhwɛ kwan koraa.—Kenkan 2 Petro 2:9.\n8, 9. (a) Ɛwom sɛ wobuu Paulo ntɛnkyea wɔ Filipi de, nanso nneɛma pa bɛn na efii mu bae? (b) Adɛn nti na na anuanom a wɔwɔ Filipi no betumi agye adi sɛ Paulo nim nea ɔreka?\n8 Nsɛm yi sisii no, na mfe du atwam. Nanso sɛ anuanom a wɔwɔ Filipi no dwinnwen nea efii mu bae no ho a, na ɛbɛhyɛ wɔn den. Nea Paulo kyerɛwee no, na ɛyɛ nokware. Ɛwom, Yehowa maa kwan ma wobuu Paulo ne Silas ntɛnkyea. Nanso ewiee ase no, ɛnam so ma wɔde ‘asɛmpa no ho anoyi mae, na wɔde sii hɔ wɔ mmara kwan so.’ (Filip. 1:7) Nea efii mu bae nti, na ɔman mpanyimfo a wɔwɔ Filipi no bɛhwɛ wɔn ho yiye na wɔanyɛ biribiara antia Kristofo asafo a wɔatew no foforo no. Esiane sɛ Paulo maa ɔman mpanyimfo no hui sɛ ɔyɛ Roma man ba nti, bere mpo a Paulo ne Silas fii Filipi no, ɛbɛyɛ sɛ oduruyɛfo Luka a na ɔne Paulo tutu akwan no kaa hɔ. Enti wɔn a na wɔabɛyɛ Kristofo wɔ Filipi no, na obetumi aboa wɔn.\n9 Nokwasɛm ne sɛ, bere a anuanom a wɔwɔ Filipi no kenkan Paulo krataa no, na wonim sɛ ɛnyɛ obi a wasua nhoma te ne ɔfese na ɔrekasa. Ná Paulo afa abɛbrɛsɛ mu, nanso nea ɔyɛe no ma yehu sɛ na ɔwɔ “Onyankopɔn asomdwoe.” Nea ɛwom ne sɛ, bere a Paulo kyerɛw anuanom a wɔwɔ Filipi no, na wɔaka Paulo ahyɛ fie wɔ Roma ama awɛmfo rewɛn no. Nanso na ne nneyɛe kyerɛ sɛ “Onyankopɔn asomdwoe” wɔ ne so.—Filip. 1:12-14; 4:7, 11, 22.\n“MUNNNWINNWEN BIRIBIARA NNHAW MO HO”\n10, 11. Sɛ yehyia ɔhaw bi na ɛde adwinnwen bɛto yɛn so a, dɛn na ɛsɛ sɛ yɛyɛ? Dɛn na yebetumi ahwɛ kwan?\n10 Dɛn na ɛbɛboa yɛn na yɛannwinnwen biribiara anhaw yɛn ho, na ama yɛanya “Onyankopɔn asomdwoe”? Asɛm a Paulo kyerɛw kɔmaa Filipifo no ma yehu sɛ, adwinnwen ano aduru ne mpaebɔ. Enti sɛ adwinnwen bi bɛtɔ yɛn so a, ɛsɛ sɛ yɛbɔ mpae. (Kenkan 1 Petro 5:6, 7.) Bɔ Yehowa mpae, na nya ahotoso paa sɛ odwen wo ho. Kae nea Yehowa ayɛ ama wo, na ‘da no ase.’ Sɛ yɛkae sɛ Yehowa tumi “yɛ ade ma ɛkyɛn nea yɛsrɛ anaa yesusuw koraa” a, ɛbɛma yɛanya ne mu ahotoso kɛse.—Efe. 3:20.\n11 Nea Yehowa yɛ maa Paulo ne Silas wɔ Filipi no, na wɔn ani nna koraa. Yɛn nso, Yehowa betumi ayɛ biribi a yɛnhwɛ kwan koraa ama yɛn. Ebia ɛrenyɛ biribi a ɛkyɛn so, nanso nea ɔde bɛma yɛn biara bɛyɛ nea yehia. (1 Kor. 10:13) Wei nkyerɛ sɛ yɛmpɛ yɛn baabi ntena mma Yehowa nni ɔhaw no ho dwuma mma yɛn. Ɛsɛ sɛ yɛyɛ yɛn mpaebɔ ho adwuma. (Rom. 12:11) Yɛyɛ saa a ɛbɛkyerɛ sɛ nea yɛabɔ ho mpae no hia yɛn. Wei bɛma Yehowa anya biribi agyina so ahyira yɛn. Bio nso, ɛsɛ sɛ yɛkae sɛ Yehowa betumi ayɛ aboro nea yebisa, nea yɛabɔ yɛn tirim sɛ yɛbɛyɛ, ne nneɛma a yɛhwɛ kwan no koraa. Ɛtɔ da a, otumi yɛ nea yɛn ani nna koraa ma yɛn. Momma yɛnhwɛ nsɛm bi a esisii a Bible ka ho asɛm. Ɛbɛma yɛanya ahotoso kɛse sɛ Yehowa betumi ayɛ nea yɛnhwɛ kwan koraa ama yɛn.\nNEA YEHOWA YƐE NO, NA WƆNHWƐ KWAN\n12. (a) Dɛn na Ɔhene Hesekia yɛe bere a Asiria hene Senaherib hunahunaa no no? (b) Sɛ yɛhwɛ sɛnea Yehowa dii ɔhaw no ho dwuma a, dɛn na yesua?\n12 Sɛ yɛkenkan Kyerɛwnsɛm no a, yehu sɛ Yehowa yɛɛ nneɛma pii a na nkurɔfo ani nna. Bere a Ɔhene Hesekia di Yuda so hene no, Asiria hene Senaherib bɛtow hyɛɛ Yuda so. Ɔko faa Yuda nkurow a wɔabɔ ho ban no nyinaa ma ɛkaa Yerusalem pɛ. (2 Ahe. 18:1-3, 13) Afei Senaherib de n’ani kyerɛɛ Yerusalem. Ɔhene Hesekia hui sɛ ɔhaw a ɛte saa rebobɔ ba. Dɛn na ɔyɛe? Ɔbɔɔ Yehowa mpae na ɔhwehwɛɛ akwankyerɛ fii Yehowa diyifo Yesaia hɔ. (2 Ahe. 19:5, 15-20) Afei nso, Hesekia tuaa sika a Senaherib kae sɛ obegye no de daa no adi sɛ ɔwɔ ntease. (2 Ahe. 18:14, 15) Afei bere a Hesekia hui sɛ Asiriafo no bɛka wɔn ahyem bere tenteenten no, ɔyɛɛ ahoboa. (2 Be. 32:2-4) Nanso ɛbaa no sɛn na ɔhaw no to twae? Anadwo baako pɛ, Yehowa somaa ɔbɔfo ma okokunkum Senaherib asraafo 185,000. Nokwasɛm ne sɛ, Hesekia mpo anhwɛ kwan sɛ biribi a ɛte saa besi!—2 Ahe. 19:35.\nDɛn na yesua fi nea ɛtoo Yosef no mu?—Gen. 41:42 (Hwɛ nkyekyɛm 13)\n13. (a) Nea ɛtoo Yosef no, dɛn na yesua fi mu? (b) Biribi sii Abraham yere Sara asetenam a na ɔnhwɛ kwan koraa. Ɛyɛ dɛn?\n13 Ma yɛnhwɛ nea ɛtoo Yakob ba Yosef bere a na ɔyɛ aberante no. Bere a na Yosef da afiase amena mu wɔ Egypt no, wugye di sɛ onyaa adwene sɛ daakye ɔno na ɔbɛba abɛyɛ Egypt hene abadiakyiri anaa? Wohwɛ a na onim sɛ Yehowa nam ne so begye n’abusua nkwa wɔ ɔkɔm bere mu? (Gen. 40:15; 41:39-43; 50:20) Akyinnye biara nni ho sɛ, nea Yehowa yɛ maa Yosef no, na ɛboro n’adwene ne ne ntease so. Momma yɛnhwɛ Yosef nanabea Sara nso. Wohwɛ a na Sara a wabɔ aberewa no hwɛ kwan sɛ Yehowa bɛma ɔno ankasa awo ne yam ba, anaasɛ na ɔbɛfa ɔbabarima a n’abaawa awo ama no no saa ara? Nokwasɛm ne sɛ, Sara anna anso dae da sɛ ɔbɛwo Isak!—Gen. 21:1-3, 6, 7.\n14. Ahotoso bɛn na yebetumi anya wɔ Yehowa mu?\n14 Nokwarem no, yɛnhwɛ kwan sɛ Yehowa nam anwonwakwan so beyi yɛn haw nyinaa afi hɔ ansa na wiase foforo a wahyɛ ho bɔ no aba. Saa ara nso na yɛnhyɛ Yehowa sɛ ɔnyɛ anwonwade bi wɔ yɛn asetena mu. Nanso yenim sɛ Onyankopɔn a ɔboaa n’asomfo anwonwakwan so tete no, ɔno ara ne Yehowa, yɛn Nyankopɔn, ɔnsesae. (Kenkan Yesaia 43:10-13.) Saa ahotoso no boa yɛn ma yenya Yehowa mu gyidi. Yenim sɛ obetumi ama yɛn nea yehia biara sɛnea ɛbɛyɛ a yebetumi ayɛ n’apɛde yiye. (2 Kor. 4:7-9) Bible mu nsɛm a yɛasusuw ho yi, dɛn na yesua fi mu? Nea ɛtoo Hesekia, Yosef, ne Sara no ma yehu sɛ, sɛ yɛkɔ so di Yehowa nokware a, ɔhaw a ɛte sɛ bepɔw mpo, ɔbɛboa yɛn ama yɛadi so.\nSɛ yɛkɔ so di Yehowa nokware a, ɔhaw a ɛte sɛ bepɔw mpo, ɔbɛboa yɛn ama yɛadi so\n15. Dɛn na ɛbɛboa yɛn ama “Onyankopɔn asomdwoe” akɔ so ayɛ adwuma wɔ yɛn so? Dɛn na ɛbɛma wei atumi ayɛ yiye?\n15 Sɛ yehyia ɔhaw a, dɛn na ɛbɛma “Onyankopɔn asomdwoe” akɔ so ayɛ adwuma wɔ yɛn so? Ɛne sɛ, ɛsɛ sɛ yɛne Yehowa, yɛn Nyankopɔn ntam kɔ so yɛ papa. “Kristo Yesu so” nkutoo na yɛnam betumi ne Yehowa anya abusuabɔ a ɛte saa. Ɔno na ɔde ne nkwa bɔɔ afɔre gyee yɛn. Agyede no yɛ Yehowa anwonwadwuma no baako. Yehowa de agyede no kata yɛn bɔne so, na ɛma yenya ahonim pa. Ɛsan ma yetumi bɛn no.—Yoh. 14:6; Yak. 4:8; 1 Pet. 3:21.\nƐBƐBƆ YƐN KOMA NE YƐN ADWENE NSUSUWII HO BAN\n16. Sɛ yenya “Onyankopɔn asomdwoe” a, dɛn na efi mu ba? Kyerɛkyerɛ mu.\n16 Sɛ yenya “Onyankopɔn asomdwoe a ɛboro adwene nyinaa so no” a, dɛn na efi mu ba? Kyerɛwnsɛm no bua sɛ: ‘Ɛbɛbɔ yɛn koma ne yɛn adwene nsusuwii ho ban denam Kristo Yesu so.’ (Filip. 4:7) Asɛmfua a wɔkyerɛɛ ase ‘bɔ ho ban’ no, na ɛfa asraafo ho. Wote saa asɛmfua no a, ɛkyerɛ sɛ asraafodɔm a tete no na wɔwɛn kurow a wɔabɔ ho ban ho asɛm na wɔreka. Ná Filipi yɛ kurow a wɔabɔ ho ban, na na asraafodɔm wɛn kurow no. Ná nnipa a wɔwɔ Filipi no nim sɛ asraafo rewɛn kurow no apon. Enti sɛ wɔda a, na wɔada. Yɛn nso, sɛ yenya “Onyankopɔn asomdwoe” a, ɛma yɛn koma tɔ yɛn yam na ɛmma yennwinnwen. Yenim sɛ Yehowa dwen yɛn ho na ɔpɛ sɛ esi yɛn yiye. (1 Pet. 5:10) Esiane sɛ yenim wei nti, ɛmma yɛn abam mmu anaa yennwinnwen.\n17. Ɛmfa ho nea ɛbɛba daakye no, dɛn na ɛbɛboa yɛn ama yɛanya ahotoso?\n17 Ɛrenkyɛ, ahohiahia kɛse bi a ebi mmae da bɛba adesamma so. (Mat. 24:21, 22) Yɛn mu biara nnim nea ɛbɛto no saa bere no. Nanso, enhia sɛ yɛn mu biara ma wei gyaw no adwinnwen. Ɛnyɛ nea Yehowa bɛyɛ nyinaa na yenim, nanso yegye yɛn Nyankopɔn no di. Nneɛma a ɔyɛe tete no ama yɛahu sɛ ɛmfa ho nea ebesi biara no, Yehowa bɛma n’atirimpɔw aba mu. Ɛtɔ da a, otumi yɛ nea yɛnhwɛ kwan koraa. Bere biara a Yehowa bɛyɛ biribi saa ama yɛn no, yebenya “Onyankopɔn asomdwoe a ɛboro adwene nyinaa so.”\n^ nky. 1 Ɛda adi sɛ na Silas nso yɛ Roma man ba.—Aso. 16:37.


Sakaria 6 AKCB - Matteus 6 LB\n1Memaa mʼani so bio, na mihuu nteaseɛnam anan a efi mmepɔw abien ntam reba, mmepɔw no yɛ kɔbere mfrafrae. 2Teaseɛnam a edi kan no, na apɔnkɔ kɔkɔɔ na wɔtwe, na apɔnkɔ tuntum nso twe nea ɛto so abien no. 3Nea ɛto so abiɛsa no, na apɔnkɔ fitaa na wɔtwe. Nea ɛto so anan no, na apɔnkɔ ntokontrama na wɔtwe, na apɔnkɔ no nyinaa ho yɛ den. 4Mibisaa ɔbɔfo a na ɔne me rekasa no se, “Me wura, eyinom yɛ dɛn?”\n5Ɔbɔfo no buaa me se, “Eyinom yɛ ahonhom anan a wofi ɔsoro, na wɔrefi wiase nyinaa Awurade no anim akɔ. 6Teaseɛnam a apɔnkɔ tuntum retwe no rekɔ ɔman a ɛwɔ atifi fam no so. Teaseɛnam a apɔnkɔ fitaa retwe no rekɔ atɔe fam; na nea apɔnkɔ ntokontrama twe no rekɔ anafo fam.”\n7Apɔnkɔ ahoɔdenfo no fii adi no, wɔpɛɛ sɛ wɔkɔ asase nyinaa so. Na ɔbɔfo no kae se, “Monkɔ asase nyinaa so!” Enti wɔkɔɔ asase so mmaa nyinaa.\n8Afei ɔfrɛɛ me se, “Hwɛ, wɔn a wɔrekɔ atifi fam man so no ama me Honhom ahomegye wɔ atifi fam asase no so.”\n9Awurade asɛm baa me nkyɛn. Ɔkae se, 10“Gye sikakɔkɔɔ ne dwetɛ fi wɔn a wɔatwa wɔn asu, Heldai, Tobia ne Yedaia a wofi Babilonia aba no nkyɛn. Da no ara kɔ Sefania babarima Yosia fi. 11Gye dwetɛ ne sikakɔkɔɔ na fa yɛ ahenkyɛw, hyɛ ɔsɔfopanyin Yosua a ɔyɛ Yehosadak babarima no ti. 12Ka kyerɛ no se, sɛɛ na Asafo Awurade se: ‘Ɔbarima a wɔfrɛ no Dubaa no ni, na ɔbɛfefɛw afi hɔ akosi Awurade asɔredan no. 13Ɔno na obesi Awurade asɔredan no, na wɔbɛhyɛ no anuonyam, na ɔbɛtena nʼahengua so adi ne hene, na ɔbɛyɛ ɔsɔfo wɔ nʼahengua so. Afei asomdwoe bɛba abien no ntam.’ 14Wɔde ahenkyɛw no bɛma Heldai, Tobia, Yedaia ne Sefania babarima Hen, na wɔde ayɛ nkae ade wɔ Awurade asɔredan mu. 15Wɔn a wɔwɔ akyirikyiri no bɛba abɛboa Awurade asɔredan no si, na mubehu sɛ Asafo Awurade na wasoma me mo nkyɛn. Sɛ moyɛ osetie ma Awurade mo Nyankopɔn nokware mu a, eyi bɛba mu.”\nAKCB : Sakaria 6


Simeon agyapade (1-9)\nSebulon agyapade (10-16)\nIsakar agyapade (17-23)\nAser agyapade (24-31)\nNaftali agyapade (32-39)\nDan agyapade (40-48)\nYosua agyapade (49-51)\n19 Afei ntonto+ a ɛto so abien no kɔ maa Simeon, kyerɛ sɛ, Simeon abusuakuw no,+ sɛnea wɔn mmusua te. Ná wɔn agyapade no wɔ Yuda asaase so.+ 2 Ná wɔn agyapade no ne Beer-Seba,+ Saba, Molada,+ 3 Hasar-Sual,+ Bala, Esem,+ 4 Eltolad,+ Betul, Horma, 5 Siklag,+ Bet-Makabot, Hasar-Susa, 6 Bet-Lebaot+ ne Saruhen; nkurow 13 ne ɛho nkuraa. 7 Ain, Rimon, Eter, ne Asan+—nkurow anan ne ɛho nkuraa; 8 ɛne nkuraa a atwa nkurow yi ho ahyia nyinaa de kosi Baalat-Beer ne Rama wɔ anaafo. Eyi ne Simeon abusuakuw no agyapade sɛnea wɔn mmusua te. 9 Yuda agyapade no bi na wɔde maa Simeon asefo no, efisɛ na Yuda agyapade no so dodo ma wɔn. Enti Simeon asefo nyaa agyapade wɔ Yuda asaase so.+ 10 Ntonto+ a ɛto so abiɛsa no kɔ maa Sebulon+ asefo sɛnea wɔn mmusua te. Ná wɔn agyapade no hye kosi Sarid. 11 Wɔn hye no foro fa atɔe fam kɔ Mareal de kosi Dabeset, na ɛkɔpem subon a ɛne Yokneam di nhwɛanim no. 12 Efi Sarid kɔfa apuei* kɔ Kislot-Tabor hye so, na efi hɔ kɔfa Daberat+ foro kɔ Yafia. 13 Efi hɔ toa so fa apuei* kɔ Gat-Hefer+ ne Et-Kasin. Na ekyim kɔ Rimon, na ɛtoa so kɔ Nea. 14 Ɔhye no kɔntɔn fa atifi kɔ Hanaton, na ano kɔpem Yifta-El Bon mu, 15 ne Katat, Nahalal, Simron,+ Yidala, ne Betlehem;+ nkurow 12 ne ɛho nkuraa. 16 Eyi ne Sebulon asefo agyapade sɛnea wɔn mmusua te.+ Eyinom ne nkurow no ne ɛho nkuraa. 17 Ntonto+ a ɛto so anan no kɔ maa Isakar,+ Isakar asefo sɛnea wɔn mmusua te. 18 Wɔn asaase no hye kɔfa Yesreel,+ Kesulot, Sunem,+ 19 Hafraim, Sihon, Anaharat, 20 Rabit, Kision, Ebes, 21 Remet, En-Ganim,+ En-Hada, ne Bet-Pases. 22 Na ɔhye no san kɔfa Tabor,+ Sahasuma, ne Bet-Semes, na wɔn hye no ano kɔpem Yordan ho; nkurow 16 ne ɛho nkuraa. 23 Eyi ne Isakar abusuakuw no agyapade sɛnea wɔn mmusua te;+ nkurow no ne ɛho nkuraa. 24 Ntonto+ a ɛto so anum no kɔ maa Aser+ abusuakuw no sɛnea wɔn mmusua te. 25 Ná wɔn hye ne Helkat,+ Hali, Beten, Aksaf, 26 Alamelek, Amad, ne Misal. Ɛkɔ atɔe kɔfa Karmel+ ne Sihor-Libnat, 27 na ɛsan kɔfa apuei kɔ Bet-Dagon kosi Sebulon ne Yifta-El Bon mu wɔ atifi; ɛkɔ Bet-Emek ne Neiel, na efi hɔ kɔ Kabul wɔ benkum so, 28 na ɛkɔfa Ebron, Rehob, Hamon, ne Kana, na ekodu Sidon+ Kɛse. 29 Na ɔhye no dan kɔfa Rama kɔ ara kodu Tiro+ kurow a wɔabɔ ho ban no mu. Afei ɛdan kɔ Hosa, na ɛkɔ kɔpem ɛpo no wɔ Aksib mpɔtam, 30 Uma, Afek,+ ne Rehob;+ nkurow 22 ne ɛho nkuraa. 31 Eyi ne Aser abusuakuw no agyapade sɛnea wɔn mmusua te.+ Eyinom ne nkurow no ne ɛho nkuraa. 32 Ntonto+ a ɛto so asia no kɔ maa Naftali asefo, Naftali asefo no, sɛnea wɔn mmusua te. 33 Wɔn hye no fi Helef kɔfa Saananim dua kɛse no+ ho kɔ Adami-Nekeb ne Yabneel kosi Lakum; na ano kɔpem Yordan. 34 Ɔhye no dan kɔ atɔe kɔfa Asnot-Tabor, na efi hɔ kɔ Hukok kosi Sebulon wɔ anaafo, ne Aser wɔ atɔe, ne Yuda wɔ Yordan apuei fam. 35 Nkurow a wɔabɔ ho ban no ne Sidim, Ser, Hammat,+ Rakat, Kineret, 36 Adama, Rama, Hasor,+ 37 Kedes,+ Edrei, En-Hasor, 38 Yiron, Migdal-El, Horem, Bet-Anat, ne Bet-Semes;+ nkurow 19 ne ɛho nkuraa. 39 Eyi ne Naftali abusuakuw no agyapade sɛnea wɔn mmusua te;+ nkurow ne ɛho nkuraa. 40 Ntonto+ a ɛto so ason no kɔ maa Dan+ abusuakuw no sɛnea wɔn mmusua te. 41 Wɔn agyapade no hye fa Sora,+ Estaol, Ir-Semes, 42 Saalabin,+ Ayalon,+ Yitla, 43 Elon, Timna,+ Ekron,+ 44 Elteke, Gibeton,+ Baalat, 45 Yehud, Bene-Berak, Gat-Rimon,+ 46 Me-Yarkon ne Rakon, na ɔhye no kɔfa Yopa+ anim. 47 Nanso na Danfo asaase sua ma wɔn dodo.+ Enti wɔforo kɔe ne Lesemfo+ kɔkoe, na wɔfaa kurow no, na wɔtwee sekan sɛee no. Afei wɔfae na wɔtenaa hɔ, na wɔsesaa kurow no din Lesem de wɔn agya Dan din too so, enti wɔfrɛɛ no Dan.+ 48 Eyi ne Dan abusuakuw no agyapade sɛnea wɔn mmusua te. Eyinom ne nkurow no ne ɛho nkuraa. 49 Enti wɔkyekyɛɛ asaase no wiei sɛnea n’ahye no te de yɛɛ agyapade. Afei Israelfo maa Nun ba Yosua agyapade wɔ wɔn mu. 50 Sɛnea Yehowa kae no, wɔde kurow a obisae no maa no. Ɛno ne Timnat-Sera+ a ɛwɔ Efraim mmepɔw mu no. Ɔkyekyee kurow no, na ɔtenaa mu. 51 Eyinom ne agyapade a ɔsɔfo Eleasar ne Nun ba Yosua ne Israel agyanom mmusua mu mpanyimfo bɔɔ ntonto wɔ Silo+ kyekyɛ maa wɔn.+ Wɔyɛɛ saa wɔ Yehowa anim wɔ ahyiae ntamadan no ano.+ Enti wowiee asaase no kyekyɛ.


Ebɛnadze Nye Bible Adzesũa? | FAQ\nKENKAN WƆ Afrikaans Albanian America Mmum Kasa Amharic Arabic Armenian Armenian (West) Assamese Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Toba) Bengali Bicol Bislama Bosnian Boulou Brazil Mmum Kasa Bulgarian Cambodian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chol Chuvash Cibemba Cinyanja Croatian Czech Damara Dangme Danish Digor Drehu Dutch Edo Efik English (Borɔfo) Esan Estonian Ewe (Awona) Faroese Fijian Finnish French Ga (Nkran Kasa) Galician Garifuna Georgian German German Mmum Kasa Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hungarian Iban Ibanag Icelandic Igbo Iloko Indonesian Isoko Italian Itsekiri Japanese Kabiye Kabuverdianu Kabyle Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Konkani (Roman) Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lingala Lithuanian Low German Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mende Mfantse Mingrelian Mixe (North Central) Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Ngangela Norwegian Nzema Oromo Ossetian Otomi (Mezquital Valley) Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Punjabi Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Romany (Macedonia) Cyrillic Russian Samoan Sango Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Solomon Islands Pidgin Spanish Sunda Swahili Swahili (Congo) Swati Swedish Tagalog Tahitian Tajiki Tamil Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tsonga Turkish Turkmen Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Valencian Venda Vezo Vietnamese Wallisian Waray-Waray Welsh Xhosa Yoruba (Alata) Zapotec (Isthmus) Zapotec (Lachiguiri) Zulu\nJehovah Adasefo yɛ Bible adzesũa ho nhyehyɛɛ dze bua nsɛmbisa ahorow bi tse dɛ:\nAso Nyankopɔn dwen mo ho ankasa?\nMebɛyɛ dɛn ama m’awar eetu mpon?\nMebɛyɛ dɛn enya enyigye wɔ asetsena mu?\nNsɛm a nkorɔfo taa bisa fa hɛn Bible adzesũa ho nhyehyɛɛ no ho mbuae ahorow na odzidzi do yi.\nƆkwan bɛn do na wɔyɛ adzesũa no? Yɛfa asɛntsir bi tse dɛ “Nyankopɔn” anaa “awar,” nna yɛahwehwɛ kyerɛwnsɛm ahorow a ɔfa dɛm asɛntsir no ho no mu. Aber a yɛdze kyerɛwnsɛm ahorow no yeyɛ ntotoho no, yehu dza Bible mua no kyerɛkyerɛ fa asɛntsir no ho, na ɔno so kyerɛ dɛ yɛma Bible no ankasa kyerɛkyerɛ no ho mu.\nYɛdze nwoma What Does the Bible Really Teach? no dzi dwuma na aaboa ma Bible no sũa aayɛ mberɛw. Dɛm nwoma yi kã dza Bible no kyerɛkyerɛ ankasa fa Nyankopɔn ho, Jesus, hɛn daakye, nye nsɛntsir ahorow pii.\nSɛ wɔnye obi sũa Bible a, otua ahen? Wonntua hwee, na bo biara nnda nwoma no a wɔdze sũa adze no so do.\nAdzesũa no gye ber tsentsen ahen? Nyimpa pii yi bɛyɛ dɔnhwer kor si hɔ dapɛn biara nye hɛn sũa Bible no. Naaso yennyi mber tsentsen pɔtsẽe bi a yɛnye obi sũa adze. Wo nhyehyɛɛ anaa w’adagyer na ɔbɛkyerɛ mber tsentsen a yɛnye wo bosũa adze.\nSɛ mekã dɛ wɔnye me mbosũa Bible no a, ebɛn asɛm besi? Sɛ ekã dɛ wɔnye wo mbosũa Bible no a, Jehovah Adasefo no mu kor bɛba abɛsera wo wɔ bea nye ber a oye ma wo. Onyii no dze minitsi kakraabi bɛkyerɛ wo mbrɛ yesi sũa Bible no. Sɛ w’enyi gye ho a, nna aatoa do.\nSɛ mepen do dɛ wɔnye me nsũa Bible no a, aso ɔsɛ dɛ mebɛyɛ Jehovah Adasefo no mu kor a? Daabi. Jehovah Adasefo enyi gye ho paa dɛ wɔdze Bible no bɛkyerɛkyerɛ nkorɔfo, naaso yɛnnhyɛ obiara mma ɔmmbɛyɛ hɛn som no munyi da. Mbom, yefi obu mu da dza Bible no kyerɛkyerɛ edzi, eso yɛgye to mu dɛ obiara wɔ hokwan dɛ ɔpaw dza ɔbɛgye edzi.—1 Peter 3:15.\nIbotum enya Bible mu esũadze ahorow wɔ ber nye bea a oye ma wo a irunntua hwee.


Wubetumi Anya Ahenni Nhyira no Bi\nƆwɛn-Aban—Nea Adesua Nsɛm Wom | April 1, 2001\nKENKAN WƆ Albanian Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Moore Myanmar Norwegian Papiamento (Curaçao) Persian Polish Portuguese Rarotongan Romanian Samoan Sepedi Seychelles Creole Shona Silozi Slovak Slovenian Spanish Sranantongo Swahili Swedish Thai Tsonga Tswana Turkish Twi Ukrainian Urdu Vietnamese Zulu\nNÁ Kristoni ɔsomafo Paulo tumi ka ne bere so kasa atitiriw bi yiye. Ná wasua ade adu baabi a yebetumi de atoto nnɛyi sukuupɔn ho. Ná ɔwɔ hokwan a Roma man ba biara wɔ no bi. (Asomafo no Nnwuma 21:37-40; 22:3, 28) Ná adanse ahorow yi betumi ama wanya ne ho na wagye din. Nanso ɔkae sɛ: “Nneɛma a anka ɛyɛ me mfaso no, Kristo nti mibuu no adehwere . . . na mibu no sɛ sumina so ade, na Kristo ayɛ me mfaso.” (Filipifo 3:7, 8) Dɛn nti na Paulo kaa asɛm a ɛte saa?\nObi a na kan no wɔfrɛ no Saul a ofi Tarso, ne nea ɔtaa wɔn a wɔyɛ ‘gyidi kwan no mufo’ no, Paulo bɛyɛɛ gyidini bere a onyaa Yesu a wɔanyan no afi awufo mu ahyɛ no anuonyam no ho anisoadehu no. (Asomafo no Nnwuma 9:1-19) Paulo fam no, osuahu a onyae wɔ Damasko kwan so no maa ohui ampa sɛ Yesu ne Mesia, anaa Kristo a wɔhyɛɛ ne ho bɔ sɛ daakye obedi Ahenni a wɔahyɛ ho bɔ no so no. Afei nso ɛde nsakrae soronko baa Paulo asetram, sɛnea asɛm a ɔkaa no pen wɔ atifi hɔ no di ho adanse no. Ɔkwan foforo so no, esiane sɛ na Paulo wɔ koma pa nti, ɔsakraa n’adwene.—Galatifo 1:13-16.\nWɔ Bible mu no, wɔtaa kyerɛ adeyɛ asɛm “sakra w’adwene” ase fi Hela asɛmfua a nea ɛkyerɛ ankasa ne “biribi a woahu,” na ɛnyɛ “biribi a wunim dedaw” mu. Enti adwensakra kyerɛ nsakrae a ɛba obi nsusuwii, ne suban, anaa n’atirimpɔw mu, gyae a obi gyae ne kan nneyɛe esiane sɛ enye nti. (Asomafo no Nnwuma 3:19; Adiyisɛm 2:5) Wɔ Paulo fam no, wamma asɛm a esii wɔ Damasko kwan mu no anyɛ nkate mu adeyɛ anaa nea wɔfrɛ no honhom mu osuahu ara kwa. Ne fam no, na ɛyɛ hu a na ɛrema wahu sɛ na mfaso biara nni ne kan abrabɔ, a na onnim Kristo no so. Afei nso ohui sɛ nea ɛbɛyɛ na wanya ne nimdeɛ foforo a ɛfa Kristo ho no so mfaso no, ɛsɛ sɛ ɔyɛ biribi de siesie n’asetra kwan.—Romafo 2:4; Efesofo 4:24.\nNsakrae a Ɛde Nhyira Bae\nPaulo nyaa Onyankopɔn ho nimdeɛ fã titiriw no ara fii Farisifo fekuw a na ɔyɛ emuni no mu mfiase no. Ná nyansapɛ ne atetesɛm pii ka wɔn gyidi no ho. Esiane ɔsom afoforo ho adwemmɔne nti, Paulo amfa ne nsiyɛ ne ne mmɔdenbɔ no anyɛ ade pa. Ɛwom sɛ na osusuw sɛ ɔresom Onyankopɔn de, nanso na ɔreko tia no ankasa.—Filipifo 3:5, 6.\nBere a Paulo nyaa Kristo ne dwuma a odi wɔ Onyankopɔn atirimpɔw mu ho nimdeɛ no, obehui sɛ ɛsɛ sɛ osi gyinae: So ɛsɛ sɛ ɔkɔ so yɛ Farisini na okura ne dibea ne nidi a ɔwɔ no mu, anaasɛ ɔnsakra n’asetra kwan na ɔnyɛ nea ɛsɛ sɛ ɔyɛ biara a ɛbɛma wasɔ Onyankopɔn ani? Anigyesɛm ne sɛ Paulo sii gyinae pa, efisɛ ɔkae sɛ: “M’ani nwu asɛmpa no ho, efisɛ ɛyɛ Onyankopɔn tumi a ɛde kɔ nkwagye mu ma wɔn a wogye di nyinaa, Yudafo kan ne Helafo nso.” (Romafo 1:16) Paulo bɛyɛɛ obi a ɔde nsi ka Kristo ne Ahenni no ho asɛmpa.\nMfe pii akyi no, Paulo ka kyerɛɛ ne mfɛfo Kristofo sɛ: “Minsusuw sɛ me nsa anya aka biribi; nanso ade biako pɛ na meyɛ: mema me werɛ fi akyiri de, na metwe me mu mepɛ anim de. Mede mmirika mepɛ botae no ho madu, na makonya ɔsoro frɛ a Onyankopɔn nam Kristo Yesu mu afrɛ me no mu nkonimbo no.” (Filipifo 3:13, 14) Paulo nyaa mfaso fii asɛmpa no mu efisɛ ofi ne pɛ mu gyaee nea na ɛretwe no afi Onyankopɔn ho no mu, na ofi koma nyinaa mu dii botae horow a ɛne Onyankopɔn atirimpɔw hyia no akyi.\nEbia wotee Ahenni ho asɛmpa no nkyɛe koraa. So w’ani gye anidaso a ɛne sɛ wobɛtra ase daa wɔ paradise a ɛyɛ pɛ mu no ho? Ɛsɛ sɛ ɛba saa, efisɛ yɛn nyinaa fi awosu mu pɛ sɛ yɛtra ase wɔ asomdwoe ne ahobammɔ mu. Bible ka sɛ Onyankopɔn de “bere a enni awiei” ahyɛ yɛn komam. (Ɔsɛnkafo 3:11, NW) Enti ɛyɛ ne kwan so sɛ yɛbɛhwɛ bere a nnipa betumi atra ase wɔ asomdwoe mu wɔ anigye mu no kwan. Na ɛno na Ahenni ho asɛmpa no ka.\nNanso nea ɛbɛyɛ na woahu saa anidaso no yiye no, ehia sɛ wohwehwɛ na wuhu nea asɛmpa no kyerɛ ankasa. Ɔsomafo Paulo tuu fo sɛ: ‘Monsɔ nea Onyankopɔn pɛ a eye, na ɛsɔ ani, na ɛyɛ pɛ no nhwɛ.’ (Romafo 12:2) Enti te sɛ Paulo no, bere a woanya nimdeɛ ne ntease awie no, ɛsɛ sɛ wusi gyinae.\nNanso, ebia na wowɔ wo daakye ho gyidi bi dedaw. Kae sɛ na Saul wɔ n’ankasa adwene wɔ Onyankopɔn apɛde ho ansa na ɔrebɛyɛ ɔsomafo Paulo no. Nanso sɛ anka wobɛhwɛ kwan sɛ Onyankopɔn bɛma wo anisoadehu anwonwakwan so no, dɛn nti na wunsusuw asɛm no ho yiye? Bisa wo ho sɛ: ‘So minim Onyankopɔn apɛde ma nnipa ne asase? Adanse bɛn na mewɔ a mede begyina nea migye di no akyi? Sɛ wogyina Onyankopɔn Asɛm, Bible so hwehwɛ m’adanse no mu a, so ebegyina?’ Sɛ wofa saa kwan yi so hwehwɛ wo som mu gyidi ahorow mu a, ɛrensɛe hwee. Nokwarem no, ɛsɛ sɛ woyɛ saa efisɛ Bible hyɛ yɛn nkuran sɛ: “Monsɔ ade nyinaa nhwɛ, na munso nea eye no mu.” (1 Tesalonikafo 5:21) Sɛ biribiara da nkyɛn a, so ɛnyɛ nea ehia ara ne sɛ Onyankopɔn ani bɛsɔ yɛn?—Yohane 17:3; 1 Timoteo 2:3, 4.\nNyamesom akannifo betumi de daakye a enni awiei ahyɛ yɛn bɔ. Nanso sɛ saa bɔhyɛ no nnyina Bible nkyerɛkyerɛ so a, ɛremmoa yɛn mma yennya Onyankopɔn Ahenni mu nhyira no. Wɔ Yesu Bepɔw so Asɛnka a agye din mu no, ɔkaa no pen sɛ: “Ɛnyɛ obiara a ose me sɛ Awurade, Awurade no na ɔbɛkɔ ɔsoro ahenni mu, na nea ɔyɛ m’agya a ɔwɔ soro no apɛde no.”—Mateo 7:21.\nHyɛ sɛnea Yesu sii N’agya apɛdeyɛ so dua sɛ ade a wogyina so nya Onyankopɔn Ahenni mu nhyira no nsow. Ɔkwan foforo so no, ɛnyɛ ade a ebia ɛteɛ wɔ nnipa ani so no na ɛsɔ Onyankopɔn ani. Nokwarem no, Yesu kɔɔ so kae sɛ: “Ɛda no, nnipa pii bɛka akyerɛ me sɛ: Awurade, Awurade, yɛmfaa wo din nhyɛɛ nkɔm, na yɛmfaa wo din ntuu ahonhommɔne, na yɛmfaa wo din nyɛɛ ahoɔdenne pii anaa? Ɛno na mɛpaem maka makyerɛ wɔn sɛ: Minhuu mo da, mumfi me so nkɔ, mo a moyɛ nea ɛnteɛ!” (Mateo 7:22, 23) Ɛda adi pefee sɛ, nea ehia ankasa ne sɛ yɛbɛhwɛ ahu sɛ yɛte nea Ahenni ho asɛmpa no kyerɛ ankasa ase, na yɛyɛ ade ma ɛne no hyia.—Mateo 7:24, 25.\nMmoa Wɔ Hɔ\nYehowa Adansefo fi bɛboro mfirihyia 100 ni na aka Onyankopɔn Ahenni ho asɛmpa no. Wɔnam nhoma ne wɔn anom nsɛm so reboa nnipa a wɔwɔ wiase nyinaa ma wɔanya nea Ahenni no yɛ ho nokware nimdeɛ, nhyira a ɛde bɛba, ne nea ɛsɛ sɛ obi yɛ na ama wanya nhyira horow a ɛte saa no bi.\nYɛhyɛ wo nkuran sɛ tie asɛm a Yehowa Adansefo reka no. Ɛdenam asɛmpa no a wubegye atom na wode abɔ wo bra so no, wubetumi anya nhyira a ɛso nni mprempren ne daakye nyinaa, bere a Onyankopɔn Ahenni di asase nyinaa so no.—1 Timoteo 4:8.\nYɛ ho biribi mprempren, efisɛ Onyankopɔn Ahenni mu nhyira horow no abɛn!\nYehowa Adansefo nam nhoma ne wɔn anom asɛm so reka Onyankopɔn Ahenni ho asɛmpa no\nShare Share Wubetumi Anya Ahenni Nhyira no Bi\nw01 4/1 kr. 5-7\nAhenni Ho Asɛmpa No Ɛyɛ Dɛn?\nIndia—“Biakoyɛ Wɔ Ɔman a Nneɛma Gu Ahorow Mu”\n‘Yehowa Asɛm No Kɔɔ So Nyinii’\nNokware Kristosom Di Nkonim!\nSo Wote Nka sɛ Wɔnte Wo Ase?\nNa Yɛyɛ Nneɛma Bom\nOsetie So Ɛyɛ Ade a Ɛho Hia sɛ Wosua no Mmofraase?\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM April 1, 2001\nShare Share ƆWƐN-ABAN—NEA ADESUA NSƐM WOM April 1, 2001\nƆWƐN-ABAN—NEA ADESUA NSƐM WOM April 1, 2001


Luka Asɛmpa 6:1-49\nYesu yɛ “Homeda Wura” (1-5)\nƆsaa ɔbarima bi a ne nsa awu yare (6-11)\nAsomafo 12 no (12-16)\nYesu kyerɛkyerɛe na ɔsaa yare (17-19)\nNneɛma a ɛde anigye ba ne nea ɛde amanehunu ba (20-26)\nMonnɔ mo atamfo (27-36)\nMunnyae sɛ mubu nkurɔfo atɛn (37-42)\nDua biara aba na wɔde hu dua ko (43-45)\nƆdan a wosii no yiye; ɔdan a enni fapem pa (46-49)\n6 Bere bi, na ɔnam hwiit* afuw mu homeda, na n’asuafo no tetew* hwiit mmɛtem no bi,+ na wɔposae wɔ wɔn nsam+ wee. 2 Ɛnna Farisifo no bi bisae sɛ: “Adɛn nti na moreyɛ nea mmara mma kwan sɛ wɔyɛ no Homeda+ yi?” 3 Na Yesu buaa wɔn sɛ: “Nea Dawid yɛe bere a ɔkɔm dee ɔne mmarima a wɔka ne ho no, monkenkanee da?+ 4 Dawid kɔɔ Onyankopɔn fi, na okogyee paanoo a wɔde ba Onyankopɔn anim* no; odii bi, na ɔde bi maa mmarima a wɔka ne ho no. Ná mmara mma kwan sɛ obiara di bi, gye asɔfo no nko ara.+ Saa asɛm no, monkenkanee da?” 5 Ɛnna ɔka kyerɛɛ wɔn sɛ: “Onipa Ba no ne Homeda Wura.”+ 6 Bere a homeda+ foforo dui no, ɔkɔɔ hyiadan mu, na ofii ase kyerɛkyerɛe. Ná onipa bi wɔ hɔ a ne nsa nifa awu.*+ 7 Na akyerɛwfo ne Farisifo no hwɛɛ Yesu komm sɛ ebia ɔbɛsa yare Homeda no anaa, sɛnea ɛbɛyɛ a wɔbɛfa kwan bi so abɔ no sobo. 8 Ná Yesu nim wɔn adwene,+ enti ɔka kyerɛɛ onipa a ne nsa awu* no sɛ: “Sɔre gyina mfinimfini hɔ.” Na ɔsɔre gyinaa hɔ. 9 Ɛnna Yesu ka kyerɛɛ wɔn sɛ: “Merebisa mo, ɛdɛn na mmara ma kwan sɛ wɔyɛ no Homeda, adepa anaa adebɔne? Sɛ́ wobegye obi nkwa* anaa wobekum obi?”+ 10 Na ɔhwɛɛ wɔn nyinaa hyiae. Ɛnna ɔka kyerɛɛ onipa no sɛ: “Teɛ wo nsa.” Ɔyɛɛ saa, na ne nsa no san yɛɛ yiye. 11 Nanso akyerɛwfo ne Farisifo no bo fuwii denneennen, na wɔkɔbɔɔ pɔw hwɛɛ nea wɔde bɛyɛ Yesu. 12 Saa bere no, ɛda bi, opue kɔɔ bepɔw so kɔbɔɔ mpae,+ na ɔbɔɔ Onyankopɔn mpae anadwo no nyinaa.+ 13 Na ade kyee no, ɔfrɛɛ n’asuafo no baa ne nkyɛn, na ɔpaw wɔn mu 12, na ɔsan frɛɛ wɔn asomafo. Wɔn din ni:+ 14 Simon, a ɔsan frɛɛ no Petro, ne ne nua Andrea, ne Yakobo ne Yohane, ne Filipo+ ne Bartolomeo, 15 Mateo ne Toma,+ ne Alfeo ba Yakobo, ne Simon a wɔfrɛ no “nsiyɛfo no,” 16 Yakobo ba Yuda, ne Yuda Iskariot a akyiri yi oyii no mae no.* 17 Na ɔne wɔn sian begyinaa baabi a ɛhɔ da so, na n’asuafo pii, ne nnipadɔm kɛse a wofi Yudea ne Yerusalem, ne Tiro ne Sidon mpoano nyinaa, bae sɛ wɔrebetie no na wasa wɔn yare. 18 Wɔn a ahonhom fĩ haw wɔn mpo, ɔsaa wɔn yare. 19 Ná nnipadɔm no nyinaa pɛ sɛ wɔde wɔn nsa ka no, efisɛ na tumi fi ne mu ba,+ na ɛsaa wɔn nyinaa yare. 20 Na ɔmaa n’ani so hwɛɛ n’asuafo no, na ofii ase kae sɛ: “Anigye ne mo a moyɛ ahiafo, efisɛ mo na Onyankopɔn Ahenni no yɛ mo dea.+ 21 “Anigye ne mo a seesei ɔkɔm de mo, efisɛ mobɛmee.+ “Anigye ne mo a seesei moresu, efisɛ mobɛserew.+ 22 “Anigye ne mo, bere biara a nnipa bɛtan mo,+ na wɔapam mo afi wɔn mu,+ na wɔayeyaw mo, na wɔasɛe mo din* aka sɛ moyɛ nnebɔneyɛfo, onipa Ba no nti. 23 Momma mo ani nnye saa da no na munni ahurusi, na hwɛ! mo akatua so wɔ soro, efisɛ saa nneɛma no ara bi na wɔn agyanom de yɛɛ adiyifo no.+ 24 “Na mo a moyɛ asikafo no, munnue,+ efisɛ moanya mo awerɛkyekye nyinaa dedaw.+ 25 “Mo a seesei moamee no, munnue, efisɛ ɔkɔm bɛde mo. “Mo a seesei moreserew no, munnue, efisɛ mo werɛ bɛhow na moasu.+ 26 “Sɛ nnipa nyinaa ka mo ho asɛmpa a, munnue,+ efisɛ saa ara na wɔn agyanom de yɛɛ atoro adiyifo no. 27 “Nanso mo a moretie yi, mereka akyerɛ mo sɛ: Monkɔ so nnɔ mo atamfo, na monyɛ wɔn a wɔtan mo no papa;+ 28 monkɔ so nhyira wɔn a wɔdome mo, na mommɔ mpae mma wɔn a wɔyeyaw mo.+ 29 Sɛ obi bɔ w’aso baako mu a, dan baako no nso ma no; na sɛ obi fa w’ataade nguguso a, fa ataade a ɛwɔ ase no nso ka ho ma no.+ 30 Obiara a obisa wo biribi no, fa ma no,+ na nea wafa wo nneɛma no, nka nkyerɛ no sɛ ɔnsan mfa mma wo. 31 “Afei nso, sɛnea mopɛ sɛ nnipa yɛ mo no, mo nso monyɛ wɔn saa ara.+ 32 “Na sɛ modɔ wɔn a wɔdɔ mo a, mfaso bɛn na ɛwɔ so ma mo? Abɔnefo mpo dɔ wɔn a wɔdɔ wɔn.+ 33 Na sɛ wɔn a wɔyɛ mo papa no na moyɛ wɔn papa a, mfaso bɛn na ɛwɔ so ma mo? Abɔnefo mpo yɛ saa ara. 34 Afei nso, sɛ mode bosea* rema nkurɔfo, na mode ma wɔn a mohwɛ a wɔbɛsan atua ama mo a, mfaso bɛn na mubenya?+ Abɔnefo mpo ma abɔnefo bosea sɛnea ɛbɛyɛ a wɔn nsa bɛka wɔn sika bio. 35 Mmom no, monkɔ so nnɔ mo atamfo, na monyɛ papa. Na sɛ mode bosea rema nkurɔfo a, mommfa mo ani nnto so sɛ mo nsa bɛsan aka.+ Moyɛ saa a, mo akatua bɛyɛ kɛse, na mobɛyɛ Ɔsorosoroni no mma, efisɛ ɔda ayamye adi kyerɛ bonniayɛfo ne abɔnefo.+ 36 Monkɔ so nhu nnipa mmɔbɔ sɛnea mo Agya hu nnipa mmɔbɔ+ no. 37 “Bio nso, munnyae sɛ mubu nkurɔfo atɛn, na wɔremmu mo atɛn da.+ Munnyae sɛ mokasa tia nkurɔfo,* na nkurɔfo renkasa ntia mo* da. Monkɔ so mfa bɔne nkyɛ, na wɔde mo bɔne bɛkyɛ mo.+ 38 Monkɔ so mma, na nkurɔfo bɛma mo.+ Wɔbɛhyɛ susukuruwa ma, amia so, awosow no ama abu so, na wɔde agu mo ntama mu. Efisɛ ade a mode susuw ma nkurɔfo no, ɛno ara na wɔde besusuw ama mo.” 39 Ɔsan maa wɔn mfatoho bi sɛ: “Onifuraefo betumi akyerɛ onifuraefo kwan anaa? Anka wɔn baanu nyinaa bɛtɔ amoa mu, ɛnte saa?+ 40 Osuani nsen ne kyerɛkyerɛfo, na obiara a wɔakyerɛkyerɛ no yiye no bɛyɛ sɛ ne kyerɛkyerɛfo. 41 Adɛn nti na wohwɛ ntɛtɛwa a ɛda wo nua aniwa so, na wunhu dua* a ɛda w’ankasa aniwa so?+ 42 Wobɛyɛ dɛn atumi aka akyerɛ wo nua sɛ: ‘Me nua, ma minyi ntɛtɛwa a ɛda w’aniwa so yi mma wo,’ bere a wunhu dua* a ɛda w’ankasa aniwa so? Nyaatwomni! Di kan yi dua* no fi w’ankasa aniwa so; ɛno bɛma woahu ade yiye na woayi ntɛtɛwa no afi wo nua aniwa so. 43 “Na dua pa biara nsow aba bɔne, na dua bɔne biara nsow aba pa.+ 44 Dua biara aba na wɔde hu dua ko.+ Nkurɔfo ntetew borɔdɔma mfi nsɔe so, na wontwa bobe mfi nsɔe so, ɛnte saa? 45 Nneɛma pa a onipa pa de asie ne koma mu no, ɛno bi na oyi pue, na onipabɔnefo nso, nneɛma bɔne a ɔde asie no, ɛno bi na oyi ba; efisɛ nea ayɛ onipa koma ma aboro so no, ɛno na n’ano ka.+ 46 “Adɛn nti na mofrɛ me ‘Awurade! Awurade!’ nanso monyɛ nea meka?+ 47 Obiara a ɔba me nkyɛn, na ɔte me nsɛm, na ɔde yɛ adwuma no, mɛkyerɛ mo nea ɔsɛ no:+ 48 Ɔte sɛ ɔbarima bi a ɔresi ɔdan, a otutuu fam kɔɔ akyiri na ɔtoo fapem wɔ ɔbotan so. Enti bere a nsu yirii no, ɛbɛbɔɔ ɔdan no nanso antumi anwosow no, efisɛ wosii no yiye.+ 49 Nanso, nea ɔte me nsɛm na ɔmfa nyɛ adwuma no,+ ɔte sɛ ɔbarima bi a osii ɔdan sii asaase so a wanto fapem. Na nsu yiri bɛbɔɔ ɔdan no, na ebubui ntɛm ara, na ɔdan no sɛee koraa.”\n^ Anaa “adwudwo.”\n^ Anaa “obi kra nkwa.”\n^ Anaa “ɔdan ɔfatwafo no.”\n^ Anaa “wɔayi mo din atow akyene.”\n^ Anaa “Munnyae sɛ mubu nkurɔfo fɔ.”\n^ Anaa “remmu mo fɔ.”


19 Ɛbae sɛ bere a Apolo+ wɔ Korinto no, Paulo faa fam baa Efeso,+ na ohuu asuafo bi; 2 na obisaa wɔn sɛ: “So munyaa honhom kronkron+ bere a mobɛyɛɛ gyidifo no?” Wɔka kyerɛɛ no sɛ: “Ei, yɛntee da mpo sɛ honhom kronkron bi wɔ hɔ.”+ 3 Na ɔkae sɛ: “Ɛnde, dɛn mu na wɔbɔɔ mo asu?” Wɔkae sɛ: “Yohane asubɔ+ mu.” 4 Paulo kae sɛ: “Yohane bɔɔ asu a na ɛyɛ adwensakra ho sɛnkyerɛnne,+ na ɔka kyerɛɛ nkurɔfo no sɛ wonnya nea odi n’akyi reba,+ a ɔne Yesu, no mu gyidi.” 5 Wɔtee eyi no, wɔbɔɔ wɔn asu wɔ Awurade Yesu din mu.+ 6 Afei bere a Paulo de ne nsa+ guu wɔn so no, honhom kronkron baa wɔn so, na wofii ase kaa kasa horow na wɔhyɛɛ nkɔm.+ 7 Ná wɔn nyinaa bɛyɛ mmarima dumien. 8 Afei ɔkɔɔ hyiadan+ mu de akokoduru kasae asram abiɛsa, na ɔkaa Onyankopɔn ahenni+ no ho asɛm a ɛtɔ asom. 9 Nanso bere a ebinom pirim wɔn koma na wɔannye anni,+ na wɔkekaa Ɔkwan No+ ho nsɛmmɔne wɔ nnipadɔm no anim no, ɔtwee ne ho+ yii asuafo no fii wɔn mu,+ na daa na ɔka asɛm wɔ Tirano sukuu dan no mu. 10 Eyi kɔɔ so mfe abien,+ na wɔn a wɔte Asia+ mpɔtam nyinaa, Yudafo ne Helafo nyinaa, tee Awurade asɛm no. 11 Na Onyankopɔn nam Paulo nsa so yɛɛ ahoɔdenne soronko,+ 12 ma enti woyii ntama ne atade nsɛnanim mpo fii ne ho koguu ayarefo so,+ na wɔn yare no gyaee, na ahonhommɔne no fii wɔn mu.+ 13 Ɛnna Yudafo a wokyinkyin tutu ahonhommɔne+ no mu binom nso bɔɔ mmɔden sɛ wɔbɛbɔ Awurade Yesu din+ agu wɔn a wɔwɔ ahonhommɔne no so sɛ: “Mehyɛ mo+ Yesu a Paulo ka ne ho asɛm no din mu.” 14 Ná Yudani sɔfo panyin bi a wɔfrɛ no Skewa wɔ mma baason bi a wɔyɛ saa. 15 Na honhommɔne no buaa wɔn sɛ: “Minim Yesu,+ na minim Paulo,+ na mo nso mufi he?” 16 Ɛnna onipa a honhommɔne wɔ no so no tow hyɛɛ wɔn so+ dii wɔn so mmiako mmiako yɛɛ wɔn pasaa, na wɔde adagyaw guan fii fie hɔ kɔe a wɔapirapira. 17 Obiara tee eyi ho asɛm, Yudafo ne Helafo a wɔtete Efeso nyinaa; na ehu+ kaa wɔn nyinaa, na wɔkɔɔ so kamfoo Awurade Yesu din.+ 18 Na wɔn a wɔagye adi no mu bebree ba bɛkaa+ wɔn nneyɛe kyerɛe pefee. 19 Na wɔn a wodi asumansɛm+ no mu pii de wɔn nhoma ba bɛhyew ma obiara hui. Na wobuu ne nyinaa ano hui sɛ ne bo yɛ nnwetɛbona ɔpeduonum. 20 Saa na ɛyɛe na Yehowa asɛm nam ahoɔden so kɔɔ so trɛwee, na ase timii.+ 21 Afei wowiee eyinom no, Paulo bɔɔ ne tirim sɛ, sɛ ɔkɔfa Makedonia+ ne Akaia wie a, ɔbɛkɔ Yerusalem,+ na ɔkae sɛ: “Sɛ midu hɔ a, etwa sɛ mihu Roma+ nso.” 22 Enti ɔsomaa wɔn a wɔsom no no mu baanu, Timoteo+ ne Erasto,+ kɔɔ Makedonia, na ɔno ankasa de, ɔkyɛe kakra wɔ Asia mantam no mu. 23 Saa bere no sakasaka+ kɛse bi sɔree wɔ Ɔkwan No+ ho. 24 Ɛne sɛ ná dwetɛ dwumfo bi a wɔfrɛ no Demetrio, nam Artemi abosonnan a ɔde dwetɛ yɛ no so ma adwumfo no nya mfaso kɛse;+ 25 na ɔboaboaa wɔne wɔn a wɔyɛ nneɛma a ɛtete saa+ ho adwuma no ano kae sɛ: “Mmarima, munim yiye sɛ adwuma yi na ɛma yenya yɛn ho.+ 26 Afei nso, moahu na moate sɛnea ɛnyɛ Efeso+ nko na Paulo yi adan nnipakuw pii adwene ama wɔanya adwene foforo, na mmom ɛkame ayɛ sɛ Asia mantam mu nyinaa, na ɔka sɛ nea wɔde nsa+ ayɛ no nyɛ anyame. 27 Bio nso, ɛnyɛ yɛn adwuma a ebenya dimmɔne no nkutoo ne asɛm no, na mmom wobebu onyamewa kɛse Artemi+ asɔrefie nso adehunu, na n’anuonyam a Asia mantam ne asase sofo nyinaa de som no mpo, wɔbɛbrɛ no ase.” 28 Bere a nkurɔfo no tee eyi na wɔn bo fuwii no, wɔteɛteɛɛm sɛ: “Efesofo Artemi yɛ ɔkɛse!” 29 Enti kurom hɔ nyinaa bɛyɛɛ gyegyeegye, na wɔn nyinaa de koma koro bɔɔ twi kɔɔ adehwɛbea hɔ, na wɔkyeree Gaio ne Aristarko+ a wɔyɛ Makedoniafo ne Paulo akwantu mu ahokafo no. 30 Paulo de, na ɔpɛ sɛ ɔkɔ nnipa no mu, nanso asuafo no amma no kwan. 31 Mpanyimfo a wɔhwɛ afahyɛ ne agodi so no mu binom mpo a na wɔpɛ n’asɛm no soma bɛsrɛɛ no sɛ ɔmmfa ne ho nnto asiane mu nnkɔ adehwɛbea hɔ. 32 Nokwasɛm ne sɛ, sɛ ebinom teɛm ka asɛm biako a, na afoforo nso aka foforo,+ na na bagua no mu ayɛ bagyabagya, na wɔn mu dodow no ara nnim nea enti a wɔabehyiam. 33 Enti wɔde Aleksandro fii nnipakuw no mu bae, na Yudafo no twee no baa anim, na Aleksandro nyamaa ne nsa pɛe sɛ oyi n’ano kyerɛ nkurɔfo no. 34 Nanso bere a wohui sɛ ɔyɛ Yudani no, wɔn nyinaa de nne koro teɛteɛɛm bɛyɛ sɛ nnɔnhwerew abien sɛ: “Efesofo Artemi yɛ ɔkɛse!”+ 35 Bere a afei kurow no kyerɛwfo maa nnipa no yɛɛ komm+ no, ɔkae sɛ: “Efeso mmarima, ɔdesani bɛn ara na onnim sɛ Efesofo kurow na ɛhwɛ Artemi ɔkɛse no ne ohoni a ɛtew fii soro bae no asɔredan so? 36 Ɛnde esiane sɛ obi ntumi nnye eyinom ho kyim nti, ɛfata sɛ moyɛ komm a momfa ahopere nyɛ ade.+ 37 Efisɛ mmarima a mode wɔn aba yi nwiaa asɔredan mu nneɛma na wɔnkaa yɛn nyamewa no ho abususɛm biara. 38 Enti sɛ Demetrio+ ne adwumfo a wɔka ne ho no wɔ obi ho asɛm a, nna a wodi asɛm+ wɔ hɔ na amradofo+ nso wɔ hɔ; sɛ obi wɔ asɛm tia ne yɔnko a, ɔmfa mmra. 39 Nanso sɛ morehwehwɛ biribi a ɛsen saa a, bagua a ɛwɔ hɔ no na ɛsɛ sɛ esi ho gyinae. 40 Efisɛ anhwɛ a, nea asi nnɛ yi bɛma wɔabɔ yɛn sobo sɛ yɛyɛ amammɔfo, bere a yenni biribiara a ɛbɛma yɛakyerɛkyerɛ nea enti a basabasayɛ yi kɔɔ so no mu.” 41 Na ɔkaa eyi no,+ ɔmaa bagua no tui.+


4 Mose 17 AKCB - Matteus 17 LB\nAaron Pema Ho Fefɛw\n1Afei, Awurade ka kyerɛɛ Mose se, 2“Ka kyerɛ Israelfo no na wɔnyɛ pema dumien, abusua biara panyin ntwa baako. Kyerɛw obiara din wɔ ne de ho. 3Aaron din na wɔbɛkyerɛw agu Lewi abusuakuw pema no ho, efisɛ ɛsɛ sɛ abusuapanyin biara nya pema baako. 4Momfa pema yi ngu Ahyiae Ntamadan no mu ahyiae mu wɔ baabi a mihyia mo wɔ adaka no anim hɔ no. 5Menam pema yi so bɛkyerɛ onipa a meyi no no na ne pema no ho bɛfefɛw, na meyi Israelfo anwiinwii a wɔtaa nwiinwii tia wo no nyinaa afi hɔ.”\n6Enti Mose maa Israelfo no maa no pema dumien a wɔn abusua no biara panyin de wɔ mu a na Aaron ka de ka ho bi. 7Mose de guu Awurade anim wɔ Adanse Ntamadan no mu hɔ.\n8Ade kyee a ɔkɔɔ mu no, ohuu sɛ Aaron pema a ɛwɔ hɔ ma Lewi abusuakuw no afefɛw ayɛ frɔmm, asow aba a ɛsensɛn so. 9Na Mose de pema no fii Awurade anim ba bɛkyerɛɛ Israelfo no. Wɔhwɛe, na ɔpanyin biara faa ne pema.\n10Awurade ka kyerɛɛ Mose se, “Fa Aaron pema no san kɔto adaka no anim na fa yɛ nsɛnkyerɛnne ma atuatewfo no. Eyi de anwiinwii a wonwiinwii tia me no bɛba awiei na wɔanwuwu.” Na ɛsɛ sɛ ɔde ba bɛkyerɛ nnipa no bio na sɛ anwiinwii bi wɔ hɔ a etia Aaron tumi a, ebesiw amanehunu foforo a anka ɛbɛba nnipa no so no ano. 11Mose yɛɛ nea Awurade hyɛɛ no sɛ ɔnyɛ no pɛpɛɛpɛ.\n12Israelfo no ka kyerɛɛ Mose se, “Yebewuwu! Yɛayera, yɛayera! 13Mpo, obiara a ɔbɛbɛn Awurade Ahyiae Ntamadan no bewu. Yɛn nyinaa rebewuwu ana?”\nAKCB : 4 Mose 17


Korintofo I 6 NA-TWI - Nsamena wo nua - Sɛ akasakasa ba onua - Bible Gateway\nKorintofo I 5Korintofo I 7\nKorintofo I 6 Nkwa Asem (NA-TWI)\n6 Sɛ akasakasa ba onua ne onua ntam a, adɛn nti na mokɔ abosonsomfo atemmufo anim ma wobu mo atɛn bere a anka ɛsɛ sɛ moma Onyankopɔn nkurɔfo siesie mo ntam? 2 Munnim sɛ Onyankopɔn nkurɔfo na wobebu wiase atɛn? Na sɛ, ɛsɛ sɛ mubu wiase atɛn a, morentumi mmu nsɛm nketenkete atɛn? 3 Munnim sɛ yebebu abɔfo atɛn? Mpɛn ahe na yemmu asetena mu nneɛma atɛn? 4 Na sɛ nsɛm a ɛte saa ba a, nnipa a wonni dibea wɔ asafo no mu na mobɛma wɔasiesie? 5 Ɛyɛ animguase ma mo! Minim yiye sɛ ɛnyɛ dɛn ara a, onyansafo baako bi wɔ mo mu a obetumi adi onua ne onua ntam asɛm. 6 Ɛsɛ sɛ wɔfa saa kwan yi so no, onua de onua kɔ asennii ma wɔn a wonni gyidi di, bua asɛm no.


Wo ne W’adamfo Ntam Reyɛ Asɛe a, Ma Onhu sɛ Woyɛ N’adamfo\nASETENAM NSƐM Me ne Anyansafo Anantew Ama Aboa Me\nMomfa Nidi Mma Nea Nidi Sɛ No\nNya Gyidi—Sisi Gyinae Nyansam!\nFa Koma a Edi Mũ Som Yehowa!\nWode Wo Koma Besi Nea Wɔakyerɛw no So Anaa?\nBible Mu Din Bi a Wɔakyerɛw Agu Tete Ahina Bi Ho\nƆwɛn-Aban—Nea Adesua Nsɛm Wom | March 2017\nKENKAN WƆ Afrikaans Albanian Amharic Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Douala Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Iban Ibanag Icelandic Igbo Iloko Indian Sign Language Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nGianni ne Maurizio ayɛ nnamfo bɛyɛ mfe 50 ni. Nanso bere bi, anka wɔn ntam reyɛ asɛe. Maurizio kae sɛ: “Mekɔɔ tebea bi a emu yɛ den mu, na ɛma midii mfomso akɛse bi a ɛmaa yɛn ntam tetewee.” Gianni ka kaa ho sɛ: “Maurizio na ɔne me fii ase suaa Bible. Ɔno na na misuasua no wɔ Yehowa som mu. Enti na minnye nni sɛ obetumi ayɛ nea ɔyɛe no. Ɛyɛɛ me sɛ me wiase nyinaa aba awiei, efisɛ na minim sɛ yɛrentumi nyɛ nnamfo bio. Mihui sɛ mayɛ ankonam.”\nNNAMFO pa som bo, na adamfofa a ɛtena hɔ kyɛ nso, ɛmma kwa. Sɛ yɛne yɛn adamfo ntam reyɛ asɛe a, dɛn na ebetumi aboa ama yɛasiesie yɛne ne ntam? Bible ka nnipa binom a na wɔyɛ nnamfo pa nanso akyiri yi anka wɔn adamfofa no reyɛ asɛe ho asɛm. Yebetumi asua nneɛma pii afi wɔn hɔ.\nBERE A W’ADAMFO BI ADI MFOMSO\nAkyinnye biara nni ho sɛ, na Dawid a ɔyɛ oguanhwɛfo ne ɔhene no wɔ nnamfo pa. Ne nnamfo no mu baako a ebia yɛkae no paa ne Yonatan. (1 Sam. 18:1) Nanso, na Dawid wɔ nnamfo foforo te sɛ odiyifo Natan. Bible nkyerɛ bere a wɔbɛyɛɛ nnamfo. Nanso, bere bi, Dawid ne Natan kaa atirimsɛm, sɛnea wo nso wubetumi ne w’adamfo bi aka atirimsɛm no. Ná Dawid koma so ade ne sɛ obesi ofie ama Yehowa. Esiane sɛ na Natan yɛ Dawid adamfo na ɔsan yɛ ɔbarima a Yehowa honhom wɔ ne so nti, ɛbɛyɛ sɛ na Dawid ntoto n’afotu ase koraa.—2 Sam. 7:2, 3.\nNanso, biribi sii a na ɛreyɛ asɛe wɔn adamfofa no. Ɔhene Dawid ne Bat-Seba sɛee aware. Ɛno akyi no, Dawid ma wokum Bat-Seba kunu Uria. (2 Sam. 11:2-21) Ná Dawid adi Yehowa nokware mfe pii, na na wabu atɛntrenee nso. Nanso afei de, na wayɛ bɔne a emu yɛ duru paa! Ɛbaa no sɛn na ɔhene pa yi yɛɛ saa? Adɛn, na onnim sɛ nea wayɛ no yɛ aniberesɛm anaa? Ná n’adwene yɛ no sɛ obetumi de asie Onyankopɔn anaa?\nDɛn na na Natan bɛyɛ? Obi foforo na na ɔbɛma wakɔka bɔne no ho asɛm akyerɛ ɔhene no anaa? Ná nnipa binom nso nim sɛnea Dawid hyehyɛɛ ho ma wokum Uria no. Sɛ saa a, adɛn nti na na ɛsɛ sɛ Natan de ne ho kogye asɛm no mu ma ɛsɛe ɔne Dawid adamfofa a na atena hɔ bere tenten no? Asɛm a na asi no, sɛ Natan kɔbɔ so a, na ebetumi de ne nkwa ato asiane mu mpo. Anyɛ yiye koraa no, na Dawid adi kan akum Uria a ne ho nni asɛm no.\nNanso, na Natan yɛ Onyankopɔn kasamafo. Ná odiyifo no nim sɛ, sɛ ɔka n’ano tom wɔ bɔne a akɔ so no ho a, ɛbɛsɛe ɔne Dawid ntam, na ɔno ankasa nso ahonim bebu no fɔ. Ná n’adamfo Dawid atu anammɔn bi a Yehowa ani nnye ho. Ná ɔhene no hia mmoa paa sɛnea ɛbɛyɛ a ɔne Onyankopɔn ntam bɛsan ayɛ papa bio. Nokwasɛm ne sɛ, na Dawid hia obi a ɔbɛda ne ho adi sɛ ɔyɛ n’adamfo paa. Na na Natan yɛ adamfo a ɔte saa. Bere a Natan reka Dawid bɔne no ho asɛm akyerɛ no no, ɔyɛɛ mfatoho bi a na ebetumi aka Dawid a wayɛ oguanhwɛfo pɛn no koma. Onyankopɔn asɛm a ɔde somaa Natan no, ɛno ara na Natan ka kyerɛɛ Dawid. Nanso, ɔyɛɛ saa wɔ ɔkwan bi so a ɛmaa Dawid hui sɛ wayɛ bɔne a emu yɛ duru. Na ɛkaa Dawid koma ma ogyee ne mfomso toom, na onuu ne ho.—2 Sam. 12:1-14.\nSɛ w’adamfo bi di mfomso kɛse bi anaasɛ ɔyɛ bɔne a emu yɛ duru a, dɛn na wobɛyɛ? Anhwɛ a ɛbɛyɛ wo sɛ, sɛ woka bɔne a w’adamfo no ayɛ no ho asɛm kyerɛ no a, ɛbɛsɛe wo ne ne ntam. Anaa ebia ɛbɛyɛ wo sɛ, sɛ woka bɔne a w’adamfo no ayɛ no ho asɛm kyerɛ mpanyimfo—a wobetumi aboa no ama ɔne Yehowa ntam asan ayɛ papa—no a, ɛbɛkyerɛ sɛ woayi w’adamfo no ama. Dɛn na wobɛyɛ?\nGianni a yɛadi kan aka ne ho asɛm no kae sɛ: “Mihui sɛ biribi asesa. Ná Maurizio nka ne tirim asɛm nkyerɛ me te sɛ kan no. Ná ɛyɛ den ma me paa sɛ mɛbɛn no, nanso meyɛɛ m’adwene sɛ mɛkɔ ne nkyɛn. Nea na meredwen ho ara ne sɛ: ‘Dɛn paa na metumi aka akyerɛ no a onnim dedaw? Mekɔ a, anhwɛ a na watutu bi ama me!’ Nanso, bere a mekaee nea na me ne no asua nyinaa no, ɛma minyaa akokoduru ne no kasae. Bere bi a atwam no, na me nso mihia mmoa, na Maurizio ne me kasae saa ara. Ná mempɛ sɛ me ne n’adamfofa no bɛsɛe, nanso esiane sɛ na midwen ne ho nti, na mepɛ sɛ meboa no.”\nMaurizio ka kaa ho sɛ: “Gianni kaa asɛm no a wankatakata biribiara so. Nea ɔkae no nso, na ɛyɛ nokware turodoo. Ná minim sɛ nea efi gyinae bɔne a misii no mu bae no, ɛnyɛ Gianni anaa Yehowa na ɔma ɛbae. Enti migyee nteɛso no toom, na akyiri yi me ne Yehowa ntam san yɛɛ papa.”\nBERE A ASƐM ATO W’ADAMFO BI\nNá Dawid wɔ nnamfo foforo a wɔbataa ne ho wɔ bere a ɔkɔɔ tebea ahorow a emu yɛ den mu. Wɔn mu baako ne Husai. Bible ka sɛ, na Husai yɛ “Dawid yɔnko.” (2 Sam. 16:16; 1 Be. 27:33) Ɛbɛyɛ sɛ na ɔyɛ ahemfie panyin, na na ɔsan nso yɛ ɔhene no adamfo paa. Ɛtɔ da a, na wɔsoma adamfo a ɔte saa ma okodi kokoam nsɛm bi ho dwuma.\nBere a Dawid ba Absalom tuu no fii agua so no, Israelfo bebree kodii Absalom akyi. Nanso, Husai de, wanyɛ saa. Bere a Dawid reguan no, Husai kɔkaa ne ho. Ɛyɛɛ Dawid yaw paa sɛ ɔno ara ne ba ne nnipa bi a na ogye wɔn di ayi no ama. Nanso, Husai kɔɔ so bataa Dawid ho. Ná Husai ayɛ krado mpo sɛ ɔde ne nkwa bɛto asiane mu akɔyɛ adwuma bi a na ɛbɛma atuatew no ayɛ kwa. Ɛnyɛ sɛ Husai yɛ ahemfie panyin ara kɛkɛ nti na ɔkɔyɛɛ saa adwuma no. Mmom no, nea ɔyɛe no kyerɛ sɛ na ɔyɛ adamfo pa.—2 Sam. 15:13-17, 32-37; 16:15–17:16.\nƐnnɛ, ɛyɛ anigye paa sɛ anuanom mmarima ne mmea nyinaa fi wɔn komam dodɔ wɔn ho. Ɛnyɛ dwumadi anaa hokwan bi a ɛhyɛ wɔn nsa wɔ asafo no mu nti na wɔyɛ saa. Mmom no, nea wɔyɛ no, ɛte sɛ nea wɔreka sɛ, “Ɛnyɛ sɛ ɛsɛ sɛ mefa wo adamfo ara kɛkɛ nti na woyɛ m’adamfo. Mmom, woda me koma so paa.”\nOnua bi a wɔfrɛ no Federico nyaa osuahu bi a ɛte saa. Ne yɔnko berɛbo bi a wɔfrɛ Antonio boaa no bere bi a ɔkɔɔ tebea bi a emu yɛ den mu. Federico kae sɛ: “Bere a Antonio baa yɛn asafo no mu no, ankyɛ koraa na yɛbɛyɛɛ nnamfo. Ná yɛn nyinaa yɛ asafo mu asomfo, na na yɛde anigye bom yɛ adwuma. Ankyɛ koraa na wɔpaw Antonio sɛ ɔpanyin. Ná ɔnyɛ m’adamfo kɛkɛ. Mmom, na ɔsan nso yɛ obi a misuasua no wɔ Yehowa som mu.” Ɛwom ara na Federico dii mfomso bi. Ɔyɛɛ ntɛm hwehwɛɛ mmoa fii asafo mu mpanyimfo hɔ. Nanso afei de, na ɔmfata sɛ ɔsom sɛ ɔkwampaefo anaa asafo mu somfo bio. Dɛn na Antonio yɛe?\nBere a asɛm too Federico no, n’adamfo Antonio tiee nea ɔwɔ ka, na ɔhyɛɛ no nkuran\nFederico kae sɛ: “Mihui sɛ na asɛm a ato me no yɛ Antonio yaw paa. Ɔyɛɛ nea obetumi biara sɛ ɔbɛka me koma ato me yam. Nea na ehia Antonio paa ne sɛ me ne Yehowa ntam bɛsan ayɛ papa. Antonio annyaw me da. Ɔhyɛɛ me nkuran sɛ mensan nnyina me nan so wɔ Yehowa som mu, na mma mempa abaw.” Antonio kyerɛɛ mu sɛ: “Minyaa bere maa Federico paa. Ná mepɛ sɛ otumi ka biribiara kyerɛ me. Ɛyaw a ɔrefa mu no mpo, na mepɛ sɛ otumi ka kyerɛ me.” Anigyesɛm ne sɛ, ankyɛ na Federico san gyinaa ne nan so wɔ Yehowa som mu. Akyiri yi, wɔsan paw no sɛ ɔkwampaefo ne asafo mu somfo. Antonio wiee n’asɛm no sɛ: “Ɛwom, ɛsono asafo a yɛn mu biara wom seesei. Nanso, yɛn adamfofa no mu ayɛ den paa.”\nWOBƐTE NKA SƐ WƆAYI WO AMA ANAA?\nSɛ asɛm to wo na wo yɔnko berɛbo yi wo baako hyɛ wo nsa a, wobɛte nka sɛn? Ɛbɛyɛ wo yaw paa. Ɛba saa a, wubetumi de w’adamfo no bɔne akyɛ no anaa? Sɛnea na wo ne ne ntam te no, ɛbɛsan asi ne dedaw mu anaa?\nMa yɛnhwɛ nea ɛtoo Yesu wɔ asase so bere a na aka kakraa bi ama wawu no. Ná ɔne n’asomafo anokwafo no abɔ bere tenten, na na wɔabenya abusuabɔ soronko bi. Ɛno nti, Yesu frɛɛ wɔn ne nnamfo. (Yoh. 15:15) Nanso, bere a wɔkyeree Yesu no, dɛn na esii? Asomafo no guanee. Ná Petro aka ama obiara ate sɛ ɔrempa ne Wura Yesu da, nanso saa anadwo no ara Petro kae sɛ onnim Yesu mpo!—Mat. 26:31-33, 56, 69-75.\nNá Yesu nim sɛ ɔno nkutoo na obegyina ne sɔhwɛ a etwa to no ano. Nanso ne nyinaa akyi no, nea Yesu asuafo no yɛe no, sɛ odii ho yaw anaa ɛhaw no mpo a, anka ɛyɛ ne kwan so. Nanso, sɛ yɛhwɛ nkɔmmɔ a ɔne n’asuafo no dii wɔ ne wusɔre akyi nna kakra bi no a, wanka biribiara a ɛkyerɛ sɛ n’asuafo no adi no huammɔ. Saa ara nso na wanka asɛm bi a ɛkyerɛ sɛ ɔwɔ wɔn ho menasepɔw anaa wanu ne ho sɛ ɔpaw wɔn. Yesu hui sɛ na ɛho nhia sɛ ɔka n’asuafo no sintɔ ahorow ho asɛm mmaako mmaako a nea wɔyɛe wɔ anadwo a wɔkyeree no no nso ka ho.\nMmom no, Yesu kaa Petro ne asomafo a aka no koma too wɔn yam. Yesu maa asomafo no hui sɛ ɔda so ara wɔ wɔn mu ahotoso. Nea ɔyɛe ne sɛ, nkyerɛkyerɛ adwuma a ɛsen biara wɔ nnipa abakɔsɛm mu no, ɔde ho akwankyerɛ maa wɔn. Ná Yesu da so ara bu asomafo no sɛ ne nnamfo. Ɔdɔ a Yesu daa no adi kyerɛɛ asomafo no kaa wɔn koma paa. Enti, wɔyɛɛ nea wobetumi biara sɛ wɔrenni wɔn Wura no huammɔ bio. Nokwasɛm ne sɛ, adwuma a Yesu de hyɛɛ n’akyidifo no nsa no, wɔyɛɛ no yiye paa.—Aso. 1:8; Kol. 1:23.\nOnuawa bi a wɔfrɛ no Elvira werɛ mfii asɛm bi a esii ɔne ne yɔnko berɛbo Giuliana ntam. Elvira kae sɛ: “Bere a Giuliana ka kyerɛɛ me sɛ nea meyɛe no ahaw no no, ɛyɛɛ me yaw paa. Ɛyɛ ne kwan so sɛ ne bo fuwii. Nanso, nea ɛkaa me koma paa ne sɛ, me yiyedi ne nea ebefi me nneyɛe mu aba no, ɛno titiriw na na ehia Giuliana. Wamfa n’adwene ansi bɔne a meyɛɛ no no so. Mmom, sɛnea na merepira me ho no, ɛno na ɔde n’adwene sii so. Saa a ɔyɛe no, me werɛ remfi da. Meda Yehowa ase sɛ na mewɔ adamfo bi a onnwen ɔno nkutoo ho, na mmom ɔmaa me yiyedi ho hiaa no.”\nEnti yemmisa sɛ, sɛ nnamfo bi ntam reyɛ asɛe a, dɛn na obi a ɔyɛ adamfo pa bɛyɛ? Ɔbɛtɔ ne bo ase ne n’adamfo no akasa bɔkɔɔ, na sɛ ehia sɛ ɔka asɛm no pefee a, ɔbɛyɛ saa. Sɛnea Natan ne Husai bataa wɔn adamfo Dawid ho bere a asɛm too no no, saa ara na adamfo pa bɛyɛ. Na sɛnea Yesu de n’asuafo no bɔne firii wɔn no, adamfo pa nso bɛyɛ saa ara. Wo nso ɛ? Woyɛ adamfo pa?\nƆWƐN-ABAN—NEA ADESUA NSƐM WOM March 2017


KENKAN WƆ Afrikaans Albanian Amharic Arabic Armenian Armenian (West) Aymara Bicol Bulgarian Catalan Cebuano Chichewa Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Croatian Czech Dangme Danish Dutch Efik English Estonian Ewe Finnish French Ga Garifuna Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Isoko Italian Japanese Kikongo Kikuyu Kinyarwanda Kirghiz Kisonge Kongo Korean Latvian Lingala Lithuanian Luo Malagasy Maya Mazatec (Huautla) Mixe (North Central) Mizo Moore Myanmar Nahuatl (Northern Puebla) Ngabere Norwegian Nzema Ossetian Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Thai Tigrinya Tiv Totonac Tshiluba Tsonga Tswana Turkish Twi Tzotzil Ukrainian Uruund Vietnamese Wayuunaiki Xhosa Yoruba Zulu\n“Nantew sɛnea Yesu nantewee.”—1 Yohane 2:6, NET Bible.\nYEHUI wɔ asɛm a edi kan no mu sɛ na Yesu wɔ akomatɔyam wɔ n’asetenam. Enti sɛ yɛn nso yɛpɛ sɛ yenya akomatɔyam a, ɛsɛ sɛ yesuasua no na yetie n’afotu.\nAsɛm no ne sɛ, ɛno ara na Yehowa hyɛ yɛn nkuran sɛ yɛnyɛ sɛnea Bible mu asɛm a ɛwɔ soro hɔ no ka no. Sɛ yebetumi atiatia Yesu anammɔn mu a, gye sɛ yesuasua n’abrabɔ na yɛde ne nkyerɛkyerɛ bɔ yɛn bra. Sɛ yɛyɛ saa a, Onyankopɔn begye yɛn atom, na ɛbɛma yɛanya akomatɔyam wɔ asetenam.\nNnyinasosɛm pii wɔ Yesu nkyerɛkyerɛ mu a ebetumi aboa yɛn ama yɛanantew sɛnea ɔnantewee no. Sɛ yɛkenkan Yesu Bepɔw so Asɛnka a ɛwɔ Bible mu no a, yebehu saa nnyinasosɛm no bi. Ma yɛmfa saa nnyinasosɛm no bi, na yɛnhwɛ sɛnea yebetumi de abɔ yɛn bra.\nBIBLE NNYINASOSƐM: “Anigye ne wɔn a wonim wɔn honhom mu ahiade.”—Mateo 5:3.\nSƐNEA NNYINASOSƐM YI BOA MA YENYA ASETENA A AKOMATƆYAM WOM:\nYesu ma yehui sɛ nyamesom wɔ yɛn mogya mu. Ɛwɔ nnipa komam sɛ yebehu nsɛm a edidi so yi: Adɛn nti na Onyankopɔn bɔɔ nnipa baa wiase? Adɛn nti na amanehunu dɔɔso saa? Enti Onyankopɔn dwen yɛn ho ampa? Onipa wu a, ɔsan kɔtena baabi foforo anaa? Sɛ yebenya akomatɔyam a, gye sɛ yenya saa nsɛmmisa yi ho mmuae. Ná Yesu nim sɛ, sɛ yɛpɛ saa nsɛmmisa yi ho mmuae a, yɛrennya no baabiara sɛ Onyankopɔn Asɛm mu. Yesu bɔɔ n’Agya mpae sɛ: “W’asɛm yɛ nokware.” (Yohane 17:17) So Onyankopɔn Asɛm betumi ama yɛasom no ama yɛn ho atɔ yɛn?\nASƐM A ESII PAA:\nEsa na na odi nnwontofo kuw bi a ɛwɔ din anim to dwom; baabi a ɔtoo dwom kodui no, na ne din adu akyiri. Ne nyinaa akyi no, na Esa ani nnye papa. Ɔka sɛ: “Ɛwom, na m’ani gye nnwonto no ho, nanso na m’anigye nwie pɛyɛ.” Nanso ankyɛ na Esa ne Yehowa Dansefo bi bɔɔ nkɔmmɔ. Esa ka sɛ: “Mibisabisaa no nsɛm pii! Sɛnea ɔde Bible yii ano no maa m’ani gyei, enti mepenee so sɛ ɔne me nsua Bible.” Nea Esa sua fii Bible mu no kaa ne koma, na enti ohyiraa ne ho so maa Yehowa. Ɔka sɛ: “Kan no, na minya asɛm da biara, nanso seesei de, manya akomatɔyam.” *\nBIBLE NNYINASOSƐM: “Anigye ne mmɔborɔhunufo.”—Mateo 5:7.\nMmɔborɔhunu kyerɛ sɛ yebenya ayamhyehye ama nnipa; ɛkyerɛ sɛ yebeyi yɛn yam ama wɔn na yɛadwen wɔn ho. Yesu huu nkurɔfo a ade ahia wɔn mmɔbɔ. Ayamhyehye nti, Yesu yɛɛ biribi boaa wɔn a wɔrehu amane. (Mateo 14:14; 20:30-34) Sɛ yehu nnipa mmɔbɔ sɛnea Yesu yɛe no a, ɛma yenya akomatɔyam, efisɛ wɔn a wohu afoforo mmɔbɔ no, wɔn ani gye. (Asomafo Nnwuma 20:35) Yebetumi de yɛn anom asɛm ne yɛn nneyɛe akyerɛ sɛ yehu nnipa mmɔbɔ, na ɛno bɛma nnipa a wohia mmoa anya ahotɔ. Dɛn na ɛkyerɛ sɛ yenya mmɔborɔhunu a, ɛma yɛn koma tɔ yɛn yam?\nMaria ne ne kunu Carlos yɛ nnipa bi a wɔwɔ mmɔborɔhunu. Maria papa yere awu agyaw no, na nnansa yi de, waka dan mu. Maria ne Carlos akɔfa no abɛtena wɔn nkyɛn. Ɛtɔ da bi a, ne nti wɔnna anadwo. Sɛ n’asikreyare ba a, wɔnna, na ɛtɔ da bi mpo a, wotutu mmirika de no kɔ ayaresabea. Wɔka sɛ ɛtɔ mmere bi a wɔte nka sɛ wɔabrɛ yiye. Nanso wɔn ani gye efisɛ sɛnea Yesu kae no, wonim sɛ wɔreyɛ nea wobetumi nyinaa de aboa Maria papa, enti ɛma wonya akomatɔyam kɛse.\nBIBLE NNYINASOSƐM: “Anigye ne wɔn a wɔpɛ asomdwoe.”—Mateo 5:9.\nYɛka sɛ obi pɛ asomdwoe a, nea ɛkyerɛ paa ne sɛ ɔyɛ “ɔpatafo.” Ɛbɛyɛ dɛn na obi a ɔyɛ ɔpatafo anaa asomdwoe nipa anya akomatɔyam? Ade biako a ɛwom ne sɛ ɛma yɛne nkurɔfo ntam yɛ papa. Ɛsɛ sɛ yetie Bible afotu a edi so yi: “Sɛ ɛbɛyɛ yiye a, mo fam de, mo ne nnipa nyinaa ntena asomdwoe mu.” (Romafo 12:18) Saa “nnipa nyinaa” no, yɛn abusuafo ne afoforo a wɔne yɛn gyidi nhyia no ka ho bi. Enti wunnye nni sɛ, sɛ yɛne “nnipa nyinaa” tena asomdwoe mu a, ɛbɛma yɛanya akomatɔyam ampa?\nMa yɛnhwɛ ɔbea bi a wɔfrɛ no Nair asɛm. Nsɛm pii atoto no a anka ebetumi asɛe ɔne afoforo ntam asomdwoe, titiriw n’abusuafo. Ne kunu agyaa no bɛyɛ mfe 15 ni, na efi saa bere no, ɔno nko ara na ɔretete ne mma. Ná ne mmabarima no biako nom nnubɔne, na ɛtɔ da bi a wupua no a, empua; edu baabi a, otumi hunahuna ne maame ne ne nuabea mpo. Nair gye di sɛ ɔhaw akɛse a atoto no nyinaa mu no, nea osua fii Bible mu na aboa no ama wayɛ asomdwoe nipa. Ɔbɔ ne ho mmɔden sɛnea ɛbɛyɛ a ɔne obiara nnye akyinnye anaa ɔne no nko biribiara ho. Ɔyere ne ho yɛ nkurɔfo adɔe, ohu wɔn mmɔbɔ na onya wɔn ho abotare. (Efesofo 4:31, 32) Ogye di yiye paa sɛ asomdwoe a ɛwɔ ne ho nti na otumi ne n’abusuafo ne nnipa foforo tena asomdwoe mu no.\nDWEN DAAKYE HO\nSɛ yɛde Yesu afotu pa no yɛ adwuma a, yebenya anigye ne akomatɔyam wɔ yɛn asetenam. Nanso sɛ yebenya akomatɔyam paa a, ade biako bi nso wɔ hɔ a ɛsɛ sɛ yehu; ɛno ne nea ɛbɛba daakye. Sɛ nea yenim ara ne sɛ yebenyin, yɛbɛyare na yɛawu a, anka akomatɔyam bɛn na ɛwom? Ɛnnɛ wiase yi mu de, ɛno ara na ɛda hɔ ma yɛn.\nNanso anidaso wɔ hɔ. Wɔn a wɔnantew “sɛnea Yesu nantewee” no, Yehowa behyira wɔn pii. Yehowa ahyɛ bɔ sɛ ɛrenkyɛ, ɔde wiase foforo a trenee te mu bɛba. Saa bere no, nnipa betie Yehowa asɛm na wɔanya apɔwmuden atena ase daa sɛnea Yehowa bɔɔ ne tirim no. N’Asɛm ka sɛ: “Hwɛ! Onyankopɔn ntamadan wɔ adesamma mu, na ɔne wɔn bɛtena na wɔayɛ ne man. Na Onyankopɔn ankasa ne wɔn bɛtena. Na ɔbɛpopa wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio. Kan nneɛma no atwam.”—Adiyisɛm 21:3, 4.\nƆbaapanyin Maria adi mfe 84, na yɛkaa ne ho asɛm wɔ asɛm a edi kan no mu; ose ɔretwɛn da a saa asɛm no bɛba mu no denneennen. Wo nso ɛ? “Nkwa ankasa” a Onyankopɔn Ahenni de bɛba no, wopɛ sɛ wuhu ɛho nsɛm pii anaa? (1 Timoteo 6:19) Ɛte saa a, wubetumi ne Yehowa Adansefo a wɔwɔ wo mpɔtam no adi nkitaho anaa woakyerɛw wɔn a wotintim nhoma yi. *\n^ nky. 8 Wubetumi akenkan Esa asɛm no nyinaa wɔ ha; asɛmti a ɛda so ne, “Bible Tumi Sesa Nnipa—Mihui sɛ Me Suban Nyɛ Fɛ Koraa”.\n^ nky. 18 Dɛn na Bible Kyerɛkyerɛ Ankasa? nhoma no aboa nnipa pii ama wɔate Bible mu nsɛm ase. Yehowa Adansefo na wotintimii.\nShare Share Wopɛ Akomatɔyam?—Hwɛ Yesu Sua No